Krisis politik Pakistan kian meruncing selepas pemilihan Ketua Menteri Punjab

NEW DELHI, 23 Julai- Krisis politik Pakistan kian meruncing susulan pemilihan Ketua Menteri di wilayah Punjab.Seramai 371 ahli dewan Punjab mengadakan undian yang menyaksikan anak Perdana Menteri Shehbaz Sharif, Hamza Shehbaz diisytiharkan menang, lalu mencetuskan pertikaian. Hamza dari Parti Liga Muslim Pakistan-Nawaz (PML-N) mendapat 179 undi dan pencabarnya,  Chaudhry Parvez Elahi dari Liga Muslim Pakistan-Quaid (PML-Q) memperoleh 186 undi.Bagaimanapun, Timbalan Speaker Dost Mohammad Mazari, menolak 10 undi PML-Q atas alasan mereka tidak mematuhi arahan ketua parti Chaudrhry Shujaat Hussain supaya menyokong Hamza.Situasi pelik itu menyaksikan Chaudhry Parvez yang disokong parti bekas perdana menteri Imran Khan, Parti Tehreek-e-eInsaf (PTI), parti tungal terbesar di dewan dengan 177 Ahli Parlimen beserta parti sekutunya tidak boleh mengundi calon mereka untuk jawatan ketua menteri.Protes jalanan meletus pada Jumaat malam di seluruh Pakistan, termasuk di Lahore, Islamabad, Karachi, Peshawar, Quetta, Gujranwala dan Multan selepas pemimpin PTI mendakwa mandat pilihan raya mereka dicuri secara tidak adil.Chaudhry Parvez, yang merupakan Speaker Punjab, bertanding menentang Hamza pada April yang menyaksikan sejumlah ahli PTI menyokong Hamza. Bagaimanapun, selepas anggota PTI yang berpaling tadah itu hilang kelayakan, pilihan raya kecil diadakan pada 17 Julai bagi mengisi 20 kerusi yang kosong.PTI memenangi 15 kerusi, mengukuhkan kedudukan mereka bagi mendapatkan semula kuasa yang dirampas daripada mereka pada April.

(Perdana Menteri Pakistan yang dipilih Shehbaz Sharif bercakap selepas memenangi undi parlimen dalam pemilihan perdana menteri baharu, di perhimpunan kebangsaan, di Islamabad,Pakistan 11 April 2022/REUTERS)

Pelantikan Hamza memang tidak dijangka kerana PTI dan PML-Q memiliki majoriti besar di dewan.Parti PML-Q menyokong Chaudhry Parvez seperti yang sudah dijangka namun keputusan kontroversi timbalan speaker begitu mengejutkan mereka.Keputusan Mazari dicabar PTI kerana mendakwa ketua parti perundangan saja yang mempunyai kuasa untuk menentukan siapa yang perlu diundi.Berikutan itu, PTI akan membawa perkara itu ke mahkamah dan merancang mengadakan bantahan di seluruh negara.Perebutan kuasa di Punjab begitu kritikal sehinggakan dua ahli dewan penyokong Hamza yang positif COVID-19, turut dibawa ke dewan dengan memakai sut peralatan pelindung diri (PPE).Situasi politik Pakistan menjadi tunggang-langgang pada 9 April apabila kerajaan persekutuan diterajui Imran Khan di Islamabad digulingkan menerusi undi tidak percaya dan bekas perdana menteri itu berkata ia adalah sebahagian daripada operasi mengubah rejim yang disokong Amerika Syarikat.Sementara itu, Hamza mengangkat sumpah sebagai ketua menteri pada pagi Sabtu di hadapan Gabenor Punjab, Balighur Rehman.Slogan "Aik Zardari Sab Pe Bhaari" (Kuasa Zardari membaham mereka semua) kedengaran sejurus Hamza mengangkat sumpah, lapor akhbar Dawn.Ia merujuk kepada pemimpin Parti Rakyat Pakistan (PPP) Asif Ali Zardari, selepas timbul dakwaan bahawa percaturan politik beliau yang memastikan kejayaan Hamza.Zardari juga dilihat menjadi watak utama membentuk perikatan terdiri beberapa parti bagi menumbangkan Imran. -BERNAMA


Gelombang panas: Xinjiang beri amaran banjir, risiko penanaman kapas terjejas

(Seorang wanita memakai topeng muka memegang payungdalam keadaan negara itu mengeluarkan amaran gelombang panas/REUTERS)

SHANGHAI, 23 Julai- Xinjiang memberi amaran kemungkinan lebih banyak banjir kilat dan tanah runtuh serta risiko kepada pertanian ketika gelombang panas melanda seluruh wilayah itu, mempercepatkan kadar pencairan glasier dan menimbulkan bahaya bagi pengeluaran kapasnya.China kini dilanda gelombang haba melebihi tahap panas normal sejak bulan lalu, dengan beberapa ahli meteorologi menyebut perubahan iklim sebagai puncanya.Cuaca yang terlalu panas telah meningkatkan penggunaan elektrik untuk menyejukkan rumah, pejabat dan kilang. Di kawasan pertanian, kemarau telah menjadi kebimbangan.Gelombang haba terbaharu Xinjiang dilihat berlarutan dengan jangkaan lebih lama, menurut Chen Chunyan, ketua pakar di Balai Cerap Meteorologi Xinjiang.Beliau berkata cuaca ekstrim di selatan dan timur rantau itu, lebih dua kali ganda saiz Perancis, telah berlarutan selama kira-kira 10 hari.Biro Meteorologi Xinjiang memperbaharui amaran merah untuk wilayah itu, yang tertinggi dalam sistem amaran haba tiga peringkat sekitar tengah hari.Biro berkenaan turut meramalkan suhu di Kashgar, Hotan, Aksu, Bazhou dan wilayah lain boleh meningkat melebihi 40 darjah Celsiusmanakala beberapa kawasan di Turpan boleh mencecah 45 Celsius atau lebih dalam tempoh 24 jam akan datang.Suhu di bandar oasis Turpan mencecah 39 Celsius pada pukul 2.00 petang tadi, waktu tempatan.

Pada 2015, sebuah portal berita tempatan melaporkan suhu 50.3 Celsius dicatatkan di stesen cuaca berhampiran Ayding, sebuah tasik kering di Turpan Depression."Suhu tinggi yang berterusan telah mempercepatkan pencairan glasier di kawasan pergunungan, dan menyebabkan bencana alam seperti banjir kilat, tanah runtuh di lebih banyak tempat," kata Chen.Pentadbiran Meteorologi China berkata sehari sebelumnya bahawa pencairan glasier di Xinjiang menimbulkan risiko tinggi kegagalan empangan di anak sungai Aksu berhampiran sempadan China dengan Kyrgyzstan.Xinjiang menempatkan banjaran gunung di sepanjang sempadannya, termasuk pergunungan Tian Shan, Pamir, pergunungan Kunlun dan Karakoram, yang telah menjadi semakin popular untuk pelancong China di tengah-tengah sekatan COVID-19 ke atas perjalanan antarabangsa.

(China kini dilanda gelombang haba melebihi tahap panas normal sejak bulan lalu, dengan beberapa ahli meteorologimenyebut perubahan iklim sebagai puncanya/REUTERS)

"Gelombang haba seperti itu juga boleh memberi kesan kepada tanaman, terutamanya kapas," kata Chen ketika mengeluarkan peringatan.Xinjiang menyumbang pengeluaran kira-kira 20 peratus daripada kapas dunia, tanaman yang memerlukan banyak air.Mengikut anggaran, 20,000 liter air diperlukan untuk menghasilkan 1 kilogram kapas, cukup untuk satu kemeja-T dan seluar jeans.Bukan hanya Xinjiang terjejas teruk, bahkan satu lagi pusingan suhu ekstrim dijangka menjejaskan kira-kira 20 wilayah lagi.Wilayah pesisir pantai dan ibu kota kewangan Shanghai dijangka paling terjejas, dengan suhu setinggi 39 Celsius dijangka pada hari Sabtu, kata Pusat Meteorologi Negara. -REUTERS


PM Thailand terselamat dalam undi tidak percaya kali ke-4

(Prayuth Chan-ocha menghadiri sidang khas Parlimen pada 26 Oktober 2020 di Bangkok/REUTERS)

BANGKOK, 23 Julai- Perdana Menteri Thailand, Prayuth Chan-o-cha dan 10 menteri kabinetnya terselamat daripada undi tidak percaya di Parlimen hari ini.Bekas ketua tentera berusia 68 tahun itu, yang berkuasa sejak rampasan kuasa yang dicetuskan olehnya pada 2014, menerima 256 undi menyokong dan 206 menentang, sementara sembilan lagi berkecuali.

(Perdana Menteri Thailand, Prayuth Chan-ocha tiba di Parlimen Bangkok sebelum undi tidak percaya ke-4 dilaksanakan/REUTERS)

Tiga Timbalan Perdana Menteri dan tujuh anggota kabinet lain turut terselamat daripada usul mengecam itu.Pembangkang memerlukan lebih 239 daripada 477 undi parlimen untuk menggulingkan Perdana Menteri.Ia merupakan kali keempat Prayuth berdepan undi tidak percaya sejak beliau dipilih oleh dewan untuk kekal sebagai Perdana Menteri pada 2019.Prayuth tidak memberi sebarang petunjuk bila pilihan raya akan diadakan.- REUTERS


Suhu panas melampau: Gelombang haba ancam China

(Seorang lelaki memakai topeng muka menarik beg troli di jalan di tengah-tengah amaran gelombang panas, di Shanghai, China 13 Julai 2022/REUTERS)

BEIJING, 23 Julai- China dijangka mengalami gelombang haba dengan suhu tertinggi dalam tempoh 10 hari akan datang meliputi kawasan timur ke barat, dengan beberapa bandar sudah berada pada tahap berjaga-jaga.Kawasan pedalaman turut diberi amaran tentang risiko tahap empangan bakal mengalami penurunan kerana pencairan glasier.Peningkatan suhu mendadak dijangka pada hari Sabtu, sebelum memulakan gelombang haba yang ditakrifkan sebagai tempoh cuaca panas yang tidak lazim selama tiga hari atau lebih. Ia merupakan gelombang panas terbesar dalam kalendar lunar.Ketua di Pusat Meteorologi Negara China, berkata gelombang haba pada asalnya dijangka berlaku pada 5-17 Julai, namun dijangka berlarutan dengan lebih banyak wilayah boleh dilanda suhu 40 darjah Celsius 9 atau lebih tinggi.Beberapa bandar di wilayah Zhejiang, yang menempatkan banyak kilang, pada Jumaat mengeluarkan amaran merah, yang tertinggi dalam sistem amaran tiga peringkat, meramalkan suhu sekurang-kurangnya 40 darjah Celsius dalam tempoh 24 jam.Beban pada grid kuasa negara boleh mencapai tahap tertinggi baharu pada musim panas ini apabila permintaan untuk penyaman udara oleh rumah, pejabat dan kilang meningkat, dengan hipotesis cabaran terburuk, menurut amaran dikeluarkan Kementerian Pengurusan Kecemasan memberi amaran.

(Seorang wanita membuka pelitup muka dan menggunakan kipas untuk menyejukkan wajahnya/REUTERS)

"Untuk semua kilang di China dan di Shanghai kami mempunyai peraturan yang perlu dipatuhi," kata Leo Zhang, presiden pembuat produk kimia Sika China."Setiap tahun kami melakukan perkara untuk menjadikan kerja lebih selesa, contohnya memberi pekerja ais krim apabila cuaca terlalu panas." katanya lagi."Zhejiang, serta bahagian Fujian, Guangdong, Hunan, Jiangxi dan bandar Chongqing, juga berisiko kebakaran hutan dalam tempoh terdekat," kata kementerian itu. -REUTERS


Spesis terancam panda merah dilahirkan di Zoo Toronto

(Zoo Toronto mengumumkan kelahiran bayi panda merah, yang belum diberi nama pada ketika ini/FOTO FB THE TORONTO ZOO)

Hong Kong, 23 Julai- Paprika, seekor panda merah berusia empat tahun, melahirkan anak pertamanya di Zoo Toronto, menjadikannya kelahiran panda merah terancam ketiga di zoo itu dalam tempoh 25 tahun.Menurut jurucakap zoo, Amy Naylor, bayi panda merah seberat 221 gram itu yang masih belum diberi nama at 221 gram dilahirkan 13 Julai lalu berada dalam keadaan sihat serta masih dalam pemantauan rapi. Orang ramai belum dibenarkan melihat bayi panda merah itu sehingga awal musim gugur apabila cuaca sejuk."Paprika sangat tenang apabila dia dipisahkan seketika daripada bayinya, mengambil peluang meregangkan badan dan merapikan diri sebelum kembali ke kotak sarang untuk mandi dan menjaga anaknya itu," kata Zoo Torontomenerusi twitter.Bayi panda merah itu akan diletakkan di ruang berasingan dan dibawa keluar hanya untuk pemeriksaan veterinar biasa, kata jurucakap itu lagi.Paprika tiba di zoo pada November 2021 sebagai pasangan berpotensi untuk panda merah Suva jantan, yang disyorkan oleh Pelan Kemandirian Spesies Panda Merah Persatuan Zoo dan Akuarium (AZA).

(Zoo Toronto sambut kelahiran bayi panda merah, kelahiran ketiga dalam tempoh 25 tahun/REUTERS)

Pengunyah buluh berekor lebat dan berbulu merah kemerah-merahan tinggal di hutan Asia yang tinggi. populasi.Menurut Naylor, pakar menganggarkan spesis ini wujud antara 2,500 dan 10,000 ekor dalam populasui namun menurun sebanyak 50 peratus dalam tempoh 20 tahun yang lalu.Status pemuliharaan panda merah telah dilabelkan sebagai spesis terancam oleh Kesatuan Antarabangsa untuk Pemuliharaan dan Alam Semula Jadi pada tahun 2015.- REUTERS


AS janji lebih banyak sokongan ketenteraan untuk Ukraine

(Peluru berpandu yang dihantar untuk Ukraine di Lapangan Terbang Antarabangsa Boryspil di luar Kiev, Ukraine/REUTERS)

KIEV, 23 Julai- Amerika Syarikat menjanjikan lebih banyak sokongan ketenteraan untuk Ukraine, termasuk dron, dan sedang melakukan persediaan awal untuk menghantar pesawat pejuang, ketika pertempuran berlanjutan lima bulan selepas pencerobohan Rusia.Semalam, Moscow dan Kiev menandatangani perjanjian penting untuk membuka sekatan eksport bijirin dari pelabuhan Laut Hitam. Bagaimanapun, wakil negara berkenaan enggan duduk semeja dan mengelak berjabat tangan pada majlis perjanjian yang berlangsung di Istanbul, mencerminkan permusuhan kedua pihak.

(Seorang penyelamat melakukan operasi di bangunan sekolah yang rosak akibat serangan tentera Rusia, di Kramatorsk, wilayah Donetsk, Ukraine/REUTERS)

Presiden Ukraine, Volodymyr Zelensky memuji perjanjian pada hari Jumaat kerana membuka sekatan eksport bijirin yang bernilai kira-kira $10 bilion, diperlukan bagi menangani krisis makanan.Bagaimanapun, berkenaan perang, Zelensky menegaskan tidak mungkin ada gencatan senjata melainkan wilayahnya yang hilang diambil semula."Menghentikan sementara konflik dengan Russia bermakna memberi ruang kepada mereka untuk berehat", katanya kepada Wall Street Jurnal."Masyarakat percaya bahawa semua wilayah mesti dikembalikan dahulu, dan kemudian kita boleh berunding tentang apa yang perlu dilakukan seterusnya dan bagaimana kita boleh hidup pada masa akan datang", katanya.


AS lapor dua kes cacar monyet, pertama kali dalam kalangan kanak-kanak

(Satu bahagian tisu kulit,daripada luka pada kulit monyet, yang telah dijangkiti virus monkeypox, dilihat pada mikroskop pada hari keempat perkembangan ruam pada tahun 1968/REUTERS)

NEW YORK, 23 Julai- Amerika Syarikat (AS) mengesan jangkitan cacar monyet dalam kalangan kanak-kanak membabitkan seorang budak di California dan seorang bayi yang bukan warganegara.Perkara itu disahkan pihak berkuasa kesihatan pada Jumaat.Dua kes tersebut tidak berhubung kait dan berkemungkinan disebabkan penularan dalam kalangan keluarga, menurut Pusat Kawalan dan Pencegahan Penyakit (CDC) AS dalam kenyataannya. Agensi tersebut turut menyatakan bahawa kanak-kanak itu dalam keadaan yang baik dan sedang menerima rawatan. Cacar monyet, iaitu penyakit virus yang menyebabkan gejala seakan-akan demam selsema dan luka pada kulit, merebak dengan pantas di luar negara Afrika barat dan tengah di mana ia merupakan endemik.Penyakit itu dilaporkan menular menerusi kontak rapat. Setakat ini, terdapat lebih 14,000 kes cacar monyet yang dilaporkan di lebih 60 negara, dengan lima kematian di Afrika.

Bercakap dalam satu persidangan, Timbalan Pengarah Jabatan CDC bagi Patogen dan Patologi Kesan Tinggi Dr Jennifer McQuiston berkata, ia bukan sesuatu yang mengejutkan bahawa kes pediatrik cacar monyet sudah muncul. Penyelaras Penularan Wabak di White House, Dr Ashish Jha pula berkata, pemerintah sudah mendapatkan 300,000 dos vaksin cacar monyet dan sedang berusaha untuk mempercepat penghantaran dari Denmark bagi tambahan 786,000 dos. )

Beliau berkata, vaksin yang ada mencukupi untuk memberikan suntikan dos pertama kepada lebih 50 peratus penduduk yang layak di New York dan lebih 70 peratus di Washington DC. Tambah Dr Jha, AS masih menilai sama ada penularan cacar monyet ini harus diisytiharkan sebagai darurat kecemasan awam. "Kami sedang meneliti perkara itu, meneliti cara-cara pertingkatkan jangkitan, jika boleh, dengan mengisytiharkan darurat kecemasan awam."


Pembunuh disyaki bunuh Shinzo Abe jalani penilaian psikiatri

(Foto mendiang bekas Perdana Menteri Jepun Shinzo Abe, di Ibu pejabat Parti Liberal Demokratik Jepun di Tokyo/REUTERS)

TOKYO, 23 Julai- Suspek pembunuh bekas Perdana Menteri Jepun Shinzo Abe akan menjalani penilaian psikiatri sehingga akhir tahun ini, lapor media Jepun pada hari ini.Tetsuya Yamagami, seorang penganggur berusia 41 tahun, telah dikenal pasti oleh polis sebagai suspek yang mendekati Abe pada ucapan kempen di bandar Nara pada 8 Julai dan melepaskan tembakan dengan senapang buatan tangan.

(Tetsuya Yamagami diiringi oleh seorang pegawai polis ketika dia dibawa ke pendakwa raya, di balai polis Nara-nishi, Nara/REUTERS)

Sebuah mahkamah di Nara, barat Jepun, di mana suspek tinggal dan tembakan berlaku, membenarkan permintaan pendakwa raya supaya Yamagami ditahan untuk pemeriksaan psikiatri, Nikkei dan media lain melaporkan.Pendakwa raya Nara tidak dapat dihubungi untuk mendapatkan ulasan.Penilaian itu akan berlangsung sehingga 29 November, kata Nikkei, dan akan menentukan sama ada Yamagami akan didakwa kerana menembak atau tidak.-REUTERS


Bekas pembantu Trump didapati bersalah menghina Kongres

WASHINGTON, 23 Julai - Juri persekutuan pada Jumaat memutuskan bekas pembantu Donald Trump, Steve Bannon bersalah menghina Kongres kerana mengingkari sepina untuk memberi keterangan di hadapan penggubal undang-undang yang menyiasat serangan ke atas Capitol Amerika Syarikat (AS).Bannon, yang mengetuai kempen pilihan raya presiden Trump 2016 adalah antara ratusan orang yang dipanggil oleh jawatankuasa Dewan Perwakilan untuk menangani serbuan ke atas Kongres oleh penyokong Trump pada 6 Januari 2021.

Ahli strategi Republikan berusia 68 tahun itu tidak hadir pada tarikh saman atau memberikan dokumen yang diminta, dan didakwa atas dua pertuduhan menghina Kongres.Juri 12 orang berbincang kurang daripada tiga jam sebelum mendapati Bannon bersalah atas kedua-dua pertuduhan salah laku.Bannon, yang berkhidmat sebagai ketua strategi Trump di Rumah Putih sebelum dipecat pada 2017, berdepan sekurang-kurangnya penjara 30 hari dan hukuman maksimum setahun bagi setiap pertuduhan.Hukuman ditetapkan pada 21 Oktober.-AFP


1700 kematian akibat gelombang haba di Sepanyol dan Portugal- WHO

(Pelancong berjalan berhampiran istana Sforzesco di Milan, di tengah-tengah gelombang panas yang melanda Eropah/AFP)

COPENHAGEN, 23 Julai- Lebih 1,700 kes kematian dilaporkan di Semenanjung Iberia, akibat gelombang haba.Angka berkenaan adalah anggaran awal berdasarkan laporan pihak berkuasa. Ia dijangka meningkat dalam tempoh beberapa hari akan datang.Pengarah Pertubuhan Kesihatan Sedunia (WHO) untuk Eropah, Hans Kluge menyeru semua pihak mengambil tindakan bersama menangani perubahan iklim.Fenomena itu membawa risiko termasuk kematian kepada bayi, kanak-kanak dan warga emas.

(Anggota bomba berkawal di perkampungan Temnica di Slovenia/AFP)

"Gelombang haba membunuh. Sepanjang dekad yang lalu, ratusan ribu orang telah mati akibat haba melampau dan gelombang haba yang berpanjangan, selalunya turut berlaku kebakaran hutan serentak," kata Pengarah Pertubuhan WHO untuk Eropah Hans Kluge dalam satu kenyataan."Tahun ini, kita menyaksikan lebih 1,700 kematian akibat gelombang haba di Sepanyol dan Portugal."Insiden ini menunjukkan sekali lagi keperluan mendesak tindakan menangani perubahan iklim secara berkesan", katanya.Ketua Badan Kesihatan PBB serantau berkata kerajaan perlu menunjukkan usaha dalam melaksanakan Perjanjian Paris, yang menetapkan matlamat untuk menghadkan tahap kepanasan kepada dua darjah celsius, melebihi paras praindustri serta tidak melebihi 1.5 celcius.Beliau berkata, anggota WHO di wilayah Eropah merangkumi 53 negara termasuk di Asia Tengah telah menunjukkan kerjasama dalam menangani segera ancaman terhadap kesihatan global dan sudah tiba masanya untuk sekali lagi berbuat demikian.- AFP


Pesakit pertama cacar monyet di Thailand hilangkan diri

BANGKOK, 23 Julai-Pesakit cacar monyet pertama Thailand menghilangkan diri di  pulau peranginan Phuket sebaik beliau dimaklumkan mengenai keputusan ujian saringannya. Pegawai kesihatan dan pihak berkuasa tempatan sedang mempergiat usaha untuk mengesan lelaki berusia 27 tahun itu untuk memberikan rawatan perubatan yang sewajarnya dan membendung penularan penyakit berkenaan. Ketua Kesihatan Wilayah Phuket Dr. Kusak Kukiattikoon berkata lelaki itu mengalami simptom seperti demam, batuk, sakit tekak, hidung berair dan ruam sejak seminggu lalu dan pada 16 Julai dia diminta menjalani kuarantin di rumah sementara menunggu keputusan ujian makmal.Bagaimanapun, katanya lelaki itu telah keluar dari apartmennya dan mendaftar masuk ke sebuah hotel selepas dimaklumkan mengenai keputusan ujian saringannya pada 18 Julai.Keesokan hari lelaki yang telah tinggal melebihi tempoh itu keluar dari hotel dan telefon bimbitnya turut dimatikan.

“Pihak berkuasa kesihatan sedang berusaha mengesan kontak rapat. Sehingga kini, lebih 150 individu telah berhubung dengan lelaki itu. Sehingga kini, tiada seorang pun daripada mereka disahkan positif cacar monyet," katanya pada sidang media di Phuket.Media tempatan melaporkan sekurang-kurangnya 11 kontak rapat menjalani kuarantin di rumah selama 21 hari. Sementara itu, Ketua Polis Phuket Mejar Jeneral Sermpan Sirikong berkata berdasarkan rakaman kamera litar tertutup (CCTV), lelaki itu kali terakhir dilihat di lobi hotel pada Rabu."Saya rasa dia mungkin sudah keluar dari Phuket," katanya. -BERNAMA

Berita berkaitan Thailand sahkan kes pertama cacar monyet


Ukraine-Rusia meterai perjanjian, tangani krisis makanan global

(Guterres dan Presiden Turkiye, Recep Tayyip Erdogan bercakap selepas majlis menandatangani perjanjian mengenai penghantaran bijirin dari pelabuhan Ukraine, di Istanbul/AFP)

ISTANBUL, 23 Julai- Ukraine dan Rusia menandatangani perjanjian bersama Turkiye dan Pertubuhan Bangsa Bersatu bagi meredakan krisis makanan global yang disebabkan sekatan penghantaran bijirin menerusi Laut Hitam.Majlis menandatangani perjanjian itu berlangsung di Istana Dolmabahce Istanbul, Selat Bosphorus. Bagaimanapun majlis tertangguh selama lebih setengah jam, berikutan pertikaian mengenai paparan bendera di sekeliling meja dan keengganan Ukraine meletakkan namanya pada dokumen yang sama dengan Rusia.Kedua-dua pihak akhirnya menandatangani perjanjian secara berasingan dengan kehadiran Setiausaha Agung Pertubuhan Bangsa-Bangsa Bersatu (PBB), Antonio Guterres dan Presiden Turkiye, Recep Tayyip Erdogan.

(Dari kiri: Menteri Infrastruktur Ukraine Oleksandr Kubrakov, Setiausaha Agung PBB, Antonio Guterres, Presiden Turkiye, Recep Tayyip Erdogan dan Menteri Pertahanan Turki Hulusi Akar di majlis menandatangani perjanjian mengenai penghantaran bijirin/AFP)

"Hari ini, ada harapan, kemungkinan, dan kelegaan," kata Guterres beberapa ketika sebelum pihak Rusia dan Ukraine menandatangani perjanjian secara berasingan itu.Presiden Turkiye, Recep Tayyip Erdogan, pemain utama dalam rundingan yang mempunyai hubungan baik dengan kedua-dua pihak Moscow dan Kiev berkata perjanjian itu "semoga menghidupkan semula jalan menuju keamanan".Bagaimanapun, Ukraine semasa memasuki majlis itu dengan terus terang memberi amaran bahawa ia akan melakukan tindak balas ketenteraan segera, sekiranya Rusia melanggar perjanjian itu dan menyerang kapalnya atau melancarkan pencerobohan di sekitar pelabuhannya.Presiden Ukraine, Volodymyr Zelensky kemudian berkata tanggungjawab untuk menguatkuasakan perjanjian itu merupakan tanggungjawab PBB.-AFP


Dakwaan kes pembunuhan beramai-ramai Rohingnya boleh diteruskan

THE HAGUE, 23 Julai- Mahkamah tertinggi PBB memutuskan semalam bahawa pertuduhan Myanmar melakukan pembunuhan beramai-ramai terhadap golongan minoriti Muslim Rohingya boleh diteruskan.Mahkamah Keadilan Antarabangsa (ICJ) di The Hague menolak semua bantahan Myanmar terhadap kes yang difailkan oleh negara Afrika barat Gambia pada 2019.Keputusan itu memberi laluan kepada perbicaraan penuh di mahkamah berhubung dakwaan serabfab berdarah ke atas Rohingya pada 2017 oleh majoriti penganut Buddha Myanmar.

"Mahkamah mendapati ia mempunyai bidang kuasa untuk mempertimbang permohonan yang difailkan oleh republik Gambia, dan permohonan itu boleh diterima," kata presiden ICJ Joan Donoghue.Ratusan ribu etnik Rohingya melarikan diri semasa operasi lima tahun lalu, dan membawa bersama laporan pembunuhan ngeri, rogol dan pembakaran.Kira-kira 850,000 Rohingya mendapatkan perlindungan di kem Bangladesh, manakala 600,000 lagi Rohingya kekal di wilayah Rakhine, Myanmar.Menteri Kehakiman Gambian Dawda Jallow memberitahu pemberita di luar mahkamah bahawa dia "sangat gembira kerana mahkamah telah memberikan keadilan".Berpuluh-puluh aktivis Rohingya mengadakan demonstrasi di luar mahkamah semasa penghakiman dibacakan.-AFP


Google disekat di Donetsk

MOSCOW, 23 Julai - Pihak berkuasa di timur Ukraine yang pro-Rusia telah menyekat aplikasi Google. Syarikat gergasi Amerika Syarikat itu didakwa mempromosikan keganasan terhadap Moscow.Pemimpin pemberontak, Denis Pushilin menerusi telegram memaklumkan, pihaknya memutuskan untuk menyekat aplikasi itu di wilayah Donetsk yang didakwa mempromosikan keganasan terhadap Rusia, khususnya penduduk Donbas.Lugansk menyekat aplikasi yang sama pada Khamis.Tindakan itu dilakukan selepas lima bulan pencerobohan Rusia terhadap Ukraine.

Pushilin menuduh Google bekerja secara terbuka atas arahan pengendalinya dalam kerajaan Amerika Syarikat.Beliau mendakwa Barat dan Ukraine mencipta tekanan terhadap keselamatan fizikal dan psikologi republik itu, bertujuan untuk memecahkan rakyatnya.Justeru, pihaknya tidak boleh bertolak ansur lagi. Donetsk dan Lugansk berpisah dari Kyiv pada 2014 sebelum perang lapan tahun dengan tentera Ukraine berlaku. Manakala, semua maklumat dikawal ketat. Tentera Rusia merampas kawalan terhadap Lugansk pada musim panas dan berhasrat menawan seluruh Donetsk.


Kes pertama Polio dikesan di pinggir New York

NEW YORK, 23 Julai - Kes pertama polio di kesan di Rockland County, New York dalam tempoh 10 tahun. Perkara itu disahkan Jabatan Kesihatan New York pada Khamis. Menurut Pesuruhjaya Kesihatan Rockland County, Patricia Schnabel Ruppert, pihaknya sedang memantau rapat situasi itu dan bekerjasama dengan Jabatan Kesihatan New York dan Pusat kawalan dan Pencegahan Penyakit (CDC) untuk menangani isu kesihatan awam demi kesejahteraan penduduk. Menurut CDC, tiada kes polio berasal dari Amerika Syarikat sejak 1979. Bagaimanapun virus itu dibawa masuk ke negara itu oleh pelawat yang dijangkiti polio.

Kali terakhir penyakit itu dikesan adalah pada 2013, apabila seorang bayi berusia 7-bulan berhijrah ke Amerika Syarikat dari India dan didapati menghidap polio di hospital San Antonio, Texas.Gejala polio termasuk gejala seperti selesema seperti sakit tekak, demam serta keletihan. Polio menyerang sistem saraf dan boleh menyebabkan lumpuh dalam tempoh beberapa jam. Ia tidak boleh diubati, namun jangkitan boleh dicegah menerusi vaksinasi. Pengurangan dramatik kes di seluruh dunia dalam beberapa dekad kebelakangan ini disebabkan oleh kempen imunisasi kebangsaan dan serantau terhadap bayi dan kanak-kanak. - AFP


EU bakal miliki pesawat pemadam kebakaran

BRUSSELS, 23 Julai - Kesatuan Eropah, EU meramalkan tahun yang sukar untuk kebakaran hutan dan sedang berbincang untuk membeli pesawat pemadam kebakaran.Pesuruhjaya EU bagi Pengurusan Krisis Janez Lenarcic berkata pesawat berkenaan akan diguna bagi memerangi peningkatan risiko kebakaran hutan yang teruk seperti yang berlaku di Eropah Selatan.Pesawat berkenaan akan dibeli secara teknikal oleh negara anggota tetapi akan dibiayai sepenuhnya oleh EU.

Pada masa ini, EU menyelaras dan membiayai penempatan 12 kapal terbang pemadam kebakaran dan sebuah helikopter yang dikumpulkan oleh negara EU.Tetapi pada masa hadapan, EU merancang untuk mempunyai pesawat khusus sendiri.EU telah menghantar pesawat pemadam kebakaran ke negara-negara termasuk Portugal, Perancis dan Slovenia bulan ini. Ia juga menempatkan 200 anggota bomba dari negara Eropah di Greece untuk menyokong pasukan tempatan memadam kebakaran hutan. - REUTERS


Bersubahat bantu wartawan Israel curi masuk Mekah, warga tempatan ditahan polis

(Wartawan Israel Gil Tamary bergambar di Gunung Arafah/FOTO Twitter)

MEKAH, 23 Julai - Polis Mekah menahan seorang lelaki rakyat tempatan yang didakwa terlibat dalam membantu urusan seorang wartawan Warga Israel yang memegang kerakyatan Amerika Syarikat memasuki tanah suci Mekah.Wartawan itu, Gil Tamary dari Saluran 13 Israel, pada Isnin lalu menyiarkan video di Twitter menyelinap ke Mekah, yang mencetuskan kemarahan warga maya di Internet.Warga tempatan itu akan didakwa atas tuduhan bersubahat membawa masuk wartawan ke kota suci itu.Kes wartawan itu juga telah dirujuk kepada Pejabat pendakwa raya untuk tindakan selanjutnya.Berita Channel 13 Israel menyiarkan laporan berdurasi 10 minit yang menunjukkan Tamary menaiki kereta melalui kawasan Masjidil Haram dan mendaki Jabal Rahmah.

(Tamary, ditemani seorang pemandu tempatan yang dikaburkan wajah untuk mengelakkan identitinya diketahui/FOTO Twitter)

Tamary kemudiannya, telah memohon maaf atas laporan berkenan dan berkata ia tidak berniat menyinggung perasaan masyarakat Islam.Pihak polis Mekah menegaskan bahawa segala undang-undang yang telah ditetapkan kerajaan Arab Saudi perlu dihormati dan dipatuhi setiap pengunjung tanah suci, khususnya di Masjidil Haram di Mekah dan Madinah. - AFP


Jenayah kebencian: Ibu kanak-kanak autisme mati dibakar di Mexico

(Luz Raquel Padilla - Foto Instagram @luzraquelpadilla)

GUADALAJARA, 22 Julai- Seorang aktivis Mexico yang juga ibu kepada kanak-kanak autisme telah meninggal dunia akibat dibakar,sekali gus mencetuskan protes, kecaman dan tuntutan keadilan daripada orang awam.Luz Raquel Padilla, 35 tahun, disimbah alkohol oleh tiga lelaki dan seorang wanita dan dibakar di sebuah taman di Zapopan di negeri Jalisco, kata pendakwa raya Luis Joaquin Mendez.Padilla, yang merupakan ahli kumpulan "I take care of Mexico," meninggal dunia di hospital pada Selasa selepas melecur 90 peratus pada badannya, menurut pihak berkuasa.Kes itu disiasat sebagai mempunyai motif pembunuhan terhadap wanita itu, kata pendakwa raya.Terdahulu, salah seorang jiran Padilla, Sergio Ismael "N," telah ditangkap kerana menyebabkan kecederaan, membuat ugutan dan jenayah terhadap maruah seseorang berkaitan dengan kejadian sebelum ini, kata Mendez.Dia bagaimanapun belum didakwa dengan pembunuhan wanita itu buat masa ini, dan menurut saksi dia tiada di tempat kejadian pada masa serangan yang berlaku pada Sabtu, kata pendakwa raya.Padilla telah menuduh lelaki itu pada Mei mengugut dan menulis grafiti dengan mesej termasuk "Saya akan membakar awak hidup-hidup" di dinding bangunan tempat mereka tinggal."Berapa lama saya perlu hidup dalam ketakutan bahawa sesuatu boleh berlaku kepada saya dan keluarga saya," tulisnya.Pada Khamis, pendakwa raya memfailkan pertuduhan terhadap jiran berkenaan berhubung ugutan itu.Padilla juga pernah mengadu di media sosial mengenai tingkah laku jirannya, seperti mendengar muzik yang kuat, yang menurutnya menjejaskan kesihatan anaknya.Beberapa tahun sebelum ini, dia juga pernah menjadi mangsa penderaan oleh bekas pasangannya.Puluhan wanita berdemonstrasi di hadapan balai polis Zapopan pada Khamis, menuduh pihak berkuasa tidak bertindak dan tidak ambil peduli."Keadilan untuk Luz dan keadilan untuk anaknya!" menuntut Guadalupe Ortega, 62, ahli Rangkaian Wanita Pemberontak, sekumpulan penjaga bagi orang berkeperluan khas.Pihak berkuasa Mexico perlu "lebih sensitif" terhadap nasib wanita seperti Padilla dan saudara mara mereka yang sedang berduka, tambahnya."Semalam semua orang berasa sedih dengan kematian Luz manakala gabenor (Jalisco) pula sedang meraikan hari lahir," kata Ortega.Norma Villanueva, seorang aktivis kumpulan hak penjaga, berkata jiran Padilla tidak menerima anaknya Bruno, yang menghidap autisme."Masyarakat tidak bertolak ansur... mereka tidak menerima kanak-kanak berkeperluan khas. Biar keadilan ditegakkan untuk Luz dan anaknya," kata Villanueva kepada pemberita.Rakan-rakan dan keluarga, membawa bunga dan belon ungu, mengiringi keranda Padilla semasa bangun tidur di mana imam merayu untuk menghentikan keganasan terhadap wanita.Di Mexico, purata 10 wanita dibunuh setiap hari, menurut angka rasmi.Kebanyakan kes mempunyai ciri-ciri keganasan berasaskan jantina."Kami mengecam pembunuhan aktivis #care Luz Raquel Padilla di #Jalisco, serta sebarang bentuk keganasan terhadap orang yang mempertahankan hak asasi wanita dan memerangi keganasan berasaskan jantina," tulis UN Women Mexico di Twitter.Kematian Padilla berlaku walaupun dia hidup dengan perlindungan pihak berkuasa.Presiden Andres Manuel Lopez Obrador berkata kes itu mencerminkan "kehilangan nilai" yang "dipromosikan dalam tempoh neoliberal," merujuk kepada masa sebelum beliau memegang jawatan."Ia adalah model yang tidak berperikemanusiaan yang menghasilkan kebencian, dendam dan kekecewaan," tambahnya.- AFP

(Orang ramai dan saudara-mara aktivis Luz Raquel Padilla, yang dibakar oleh orang yang tidak dikenali, mengambil bahagian dalam demonstrasi untuk menuntut keadilan di Zapopan, Mexico / AFP)


Thailand sahkan kes pertama cacar monyet

BANGKOK, 22 Julai- Thailand telah mengesahkan kes pertama cacar monyet melibatkan seorang warga Nigeria berusia 27 tahun yang melakukan perjalanan dari Nigeria ke Phuket.Ketua Pengarah Jabatan Kawalan Penyakit Dr Opas Karnkawinpong berkata lelaki itu mengalami sakit kira-kira seminggu dan dimasukkan ke sebuah hospital swasta di pulau peranginan itu."Pesakit itu, mengalami simptom seperti demam, batuk, sakit tekak, hidung berair dan ruam, kemudian ujian saringan PCR didapati positif cacar monyet pada Selasa," katanya dalam satu kenyataan.Jawatankuasa Kawalan Penyakit Kebangsaan mengesahkan ia adalah kes pertama cacar monyet di Thailand.Dr Opas berkata pihak berkuasa kesihatan telah diarahkan untuk meningkatkan pengawasan bagi mengekang penularan penyakit itu. Cacar monyet, penyakit virus yang jarang berlaku dan kebiasaannya dilaporkan di kawasan hutan hujan tropika di tengah dan barat Afrika.

Lonjakan jangkitan penyakit itu telah dilaporkan sejak awal Mei di kawasan lain.Pertubuhan Kesihatan Sedunia (WHO) semalam telah mewujudkan semula Jawatankuasa Kecemasan Penyakit Cacar Monyet untuk menilai implikasi kesihatan awam akibat wabak itu, memandangkan kes di peringkat global sudah melepasi 14,000 dengan enam negara melaporkan kes pertama pada minggu lepas.


18 terbunuh dalam serbuan polis di kawasan setinggan Complexo do Alemao

(Penduduk Complexo do Alemao favela memulakan protes terhadap anggota keselamatan semasa serbuan polis di Rio de Janeiro / AFP)

RIO DE JANEIRO, 22 Julai- Sekurang-kurangnya 18 orang terbunuh dalam serbuan polis terbaru yang menyasarkan kumpulan jenayah terancang di favela Complexo do Alemao, sebuah kawasan setinggan yang terkenal dengan salah laku dadah, jenayah dan kemiskinan di tengah ibu kota Rio de Janeiro.

Seorang pegawai penguatkuasa undang-undang dan seorang wanita yang tinggal di kawasan itu adalah antara mereka yang maut, manakala 16 yang lain terbunuh dipercayai anggota kumpulan jenayah terancang, kata jurucakap polis pada sidang media.Kira-kira 400 pegawai terlibat dalam operasi besar-besaran itu, disokong oleh 10 kenderaan kalis peluru dan empat helikopter.Sasaran mereka adalah kumpulan penjenayah yang telah merompak kenderaan yang membawa kargo untuk bank dan perniagaan lain.Jurucakap polis Ivan Blaz berkata matlamat operasi itu adalah untuk menghentikan "dasar pengembangan" kumpulan jenayah di Complexo do Alemao.Pejabat Pembela Awam dan suruhanjaya hak asasi manusia Persatuan Peguam Brazil memberitahu AFP secara berasingan bahawa mereka telah dimaklumkan mengenai 20 orang terbunuh dalam serbuan itu, termasuk pegawai dan orang yang melihat.Presiden Jair Bolsonaro dalam pada itu meratapi kematian pegawai polis, Bruno de Paula Costa, 38 tahun, tetapi tidak menyebut mana-mana orang lain yang terbunuh.“Dia meninggal dunia selepas bertembung dengan penjenayah,” kata pemimpin sayap kanan itu dalam satu kenyataan yang disiarkan di media sosial.Kolonel Rogerio Lobasso, pegawai yang bertanggungjawab dalam operasi itu, merakamkan ucapan takziah atas kematian wanita berusia 50 tahun itu, yang menurutnya sedang dalam siasatan.Teman lelakinya memberitahu laman berita G1 bahawa polis telah menembaknya semasa mereka berhenti di lampu isyarat."Mereka menembak ke arah kereta. Saya hanya melihat dia rebah di sebelah saya. Apabila saya menoleh ke arahnya, dia mempunyai lubang di dadanya," kata Denilson Gloria.Bercakap kepada media tempatan, penduduk di kawasan tersebut menuduh pasukan keselamatan menyerang orang awam dan melakukan serbuan ke rumah-rumah di tengah-tengah pertempuran sengit antara anggota keselamatan dan penjenayah.Beberapa video serbuan yang dikatakan disiarkan di media sosial, yang tidak dapat disahkan dengan segera oleh AFP, menunjukkan letupan tembakan yang ditujukan kepada helikopter polis dan penghadang yang dibakar untuk menghalang laluan pasukan keselamatan.Pihak berkuasa mempertahankan kelakuan pegawai mereka semasa operasi, mengatakan bahawa mereka telah diserang dengan ganas dengan taktik "tentera dan gerila", sambil menuduh anggota kumpulan yang didakwa menggunakan orang awam sebagai perisai manusia.Polis sering melakukan serbuan di kawasan setinggan Rio dalam usaha memerangi jenayah terancang dan pengedaran dadah.Pada bulan Mei, 22 orang terbunuh, juga termasuk seorang pemerhati wanita, dalam serbuan awal pagi di favela Vila Cruzeiro.Itu berlaku hampir setahun selepas serbuan polis paling dahsyat di Rio, di mana 28 orang terbunuh di kawasan setinggan Jacarezinho.Seperti serbuan pada Mei, operasi polis pada Khamis telah dikritik oleh penduduk tempatan kerana menggunakan kekerasan yang melampau.Para aktivis keganasan operasi anti-jenayah seperti itu, termasuk pembunuhan di luar undang-undang terhadap suspek.Pegawai polis Rio sepatutnya mula memakai kamera badan tahun ini, yang sesetengah pakar keselamatan percaya boleh membantu menghalang masalah keganasan polis.Tidak jelas sama ada polis memakai kamera badan semasa serbuan di Complexo do Alemao.- AFP

(Penduduk favela Complexo do Alemao membawa mayat lelaki yang terbunuh semasa serbuan polis /AFP)


Ivana Trump disemadikan di Bandaraya New York semalam

NEW YORK, 21 Julai- Ivana Trump, bekas isteri Donald Trump, disemadikan di New York City semalam.Majlis pengebumian diadakan di Gereja Roman Katolik St. Vincent Ferrer di kawasan kejiranan mewah Upper East Side Manhattan.Bekas Presiden Amerika Syarikat (AS) itu bersama tiga anaknya Donald Trump Jr, Ivanka Trump dan Eric Trump turut hadir.Ivana Trump, 73, ditemukan meninggal dunia di rumahnya di Manhattan minggu lepas.Pihak berkuasa telah memutuskan kematiannya tiada kaitan dengan perbuatan khianat dan banyak laporan mengatakan beliau meninggal dunia selepas terjatuh dari tangga di rumahnya.Ivana dan Trump berkahwin pada 1977 dan kemudian bercerai pada 1992.Ahli perniagaan wanita keturunan Czech-Amerika itu memainkan peranan penting dalam membina empayar Trump, menurut New York Times.Sepanjang tahun 80-an, Trumps adalah salah satu pasangan berprofil tertinggi di New York.

Donald Trump bersama anak-anaknya di Gereja Roman Katolik St. Vincent FerrerFOTO AFP

Berita berkaitanObjek tumpul punca kematian Ivana TrumpIvana Trump meninggal dunia

Kuasa dan selebriti mereka berkembang apabila perniagaan hartanah Donald Trump melonjak dan Ivana Trump menjawat beberapa jawatan penting dalam organisasi Trump dan menulis beberapa buku termasuk "Raising Trump," biografi perkahwinannya dengan bekas presiden itu yang diterbitkan pada 2017.Perpecahan berprofil tinggi mereka pada awal 90-an dikhabarkan sebahagiannya disebabkan oleh hubungan sulit Donald Trump dengan pelakon Marla Maples. AFP


Kerajaan perpaduan berpecah, PM Itali letak jawatan

ROM, 22 Julai - Perdana Menteri Itali, Mario Draghi menyerahkan peletakan jawatannya kepada Presiden, Sergio Mattarella selepas kerajaan perpaduannya berpecah.Kenyataan dikeluarkan pejabat Mattarella memaklumkan, ketua negara itu telah 'maklum' mengenai peletakan jawatan itu dan meminta Draghi untuk kekal sebagai perdana menteri sementara.

Kerajaan pimpinan Draghi tumbang selepas tiga daripada rakan pakatannya menarik sokongan mereka dalam undi percaya.Krisis politik yang melanda kerajaan ketika ini telah menamatkan tempoh kestabilan di negara itu sejak beberapa bulan lalu, di mana bekas Presiden Bank Pusat Eropah (ECB) itu membantu Itali meningkatkan kedudukannya dalam pasaran kewangan.Bon dan saham Itali dijual secara mendadak hari ini susulan pasaran bersiap sedia untuk kenaikan kadar faedah pertama daripada Bank Pusat Eropah sejak 2011.-AFP


Subvarian baharu Omicron dikesan di Thailand

BANGKOK, 22 Julai - Thailand mengesan kes pertama subvarian Omicron BA.2.75 di wilayah selatan Trang.Pusat Genomik Perubatan di Hospital Ramathibodi, berkata sampel itu adalah antara spesimen yang dikumpul pada 28 Jun lalu.

"Analisis penjujukan genom keseluruhan mengesahkan kes dengan BA.2.75," katanya dalam satu kenyataan.BA.2.75 yang diberi jolokan Centaurus, mula dikesan di India pada awal Mei dan sudah pun merebak ke lebih 10 negara, termasuk Singapura, Jepun, Jerman, United Kingdom, Kanada, Amerika Syarikat, Australia dan New Zealand.Pakar dilaporkan berkata, subvarian BA.2.75 mungkin merebak dengan cepat dan mempunyai keupayaan untuk mengelakkan imuniti daripada vaksin. - BERNAMA


Panda gergasi jantan tertua mati pada usia 35 tahun

HONG KONG, 22 Julai - An An, panda gergasi jantan yang tertua di dunia dilaporkan mati di Hong Kong pada usia 35 tahun.Usianya dianggarkan menyamai usia manusia iaitu kira-kira 105 tahun, lapor Xinhua.Kesihatannya dilaporkan merosot sejak beberapa minggu lalu.

The Ocean Park Hong Kong memaklumkan, An An telah banyak memberi kenangan terindah dan detik-detik bersamanya akan dirindui kerana kepandaian dan keletahnya.Panda jantan itu tiba di Hong Kong pada 11 Mac 1999, bersama dengan seekor lagi panda gergasi betina, Jia Jia, yang mati pada 2016 pada usia 38 tahun.Pada 1997, Pusat Pemuliharaan dan Penyelidikan Panda Gergasi China telah menghadiahkan Jia Jia dan An An kepada Hong Kong.Secara purata, jangka hayat panda gergasi adalah kira-kira 20 tahun tetapi jika bawah jagaan manusia, jangka hayat mereka boleh mencecah kira-kira 30 tahun.-AFP


Dianggarkan 15,000 tentera Rusia terbunuh di Ukraine

(Pegawai polis melihat perhentian bas, masjid dan bangunan yang rosak akibat serangan tentera Rusia ketika pencerobohan Rusia ke atas Ukraine berterusan, di Kharkiv, Ukraine 20 Julai 2022/REUTERS)

ASPEN, 21 Julai- Amerika Syarikat menganggarkan jumlah kematian tentera Rusia dalam perang di Ukraine mencecah 15,000 orang dan 45,000 lagi mengalami kecederaan.Ukraine juga turut berdepan jumlah kematian yang ketara.Pengarah Agensi Perisikan Pusat (CIA) Amerika Syarikat, William Burns berkata kejayaan Moscow menguasai satu perlima kawasan di Ukraine dalam tempoh lima bulan menuntut pengorbanan yang besar."Anggaran terkini daripada komuniti perisikan AS adalah kira-kira 15,000 (tentera Rusia) terbunuh dan mungkin tiga kali ganda daripada jumlah itu cedera. "Dan Ukraine juga berdepan situasi sama, mungkin sedikit kurang tetapi angkat kematian yang ketara," katanya.Beliau menyatakan perkara itu dalam Forum Keselamatan Aspen di Colorado.

(Seorang penduduk tempatan melihat keluar melalui tingkap pecah di bangunan kediaman yang rosak akibat serangan tentera Rusia, di Kramatorsk, wilayah Donetsk, Ukraine 19 Julai 2022/REUTERS)

Mengikut rekod Rusia, seramai 1,351 askar negara itu terbunuh di Ukraine, setakat 25 Mac lalu.Bulan lepas, Kiev pula mendakwa antara 100 hingga 200 askarnya maut setiap hari.-REUTERS


EU tarik balik sekatan terhadap syarikat penerbangan Syria

(Pesawat Cham Wings Airbus A320-211 di lapangan terbang Aleppo Syria/AFP)

DAMSYIK, 21 Julai- Kesatuan Eropah (EU) menarik balik sekatan terhadap syarikat penerbangan swasta Syria, Cham Wings yang disenaraihitamkan tahun lepas atas dakwaan terbabit dalam penghijrahan haram ke Eropah."Pada 18 Julai, Cham Wings telah dikeluarkan daripada senarai entiti yang tertakluk pada sekatan EU," kata delegasi EU ke Syria.“Sekatan itu ditarik balik selepas kami berjaya menafikan semua tuduhan dan dakwaan terhadap kami,” kata Osama Satea daripada Cham Wings kepada AFP."Kami telah membantah sekatan dengan serta-merta, kerana ia tidak adil dan tidak adil," tambahnya.November lalu, Cham Wings menghentikan penerbangan ke Minsk apabila ratusan pendatang yang kebanyakannya dari Asia Barat masih terperangkap di sempadan Belarus-Poland yang cuba sampai ke EU.

Beribu-ribu pendatang termasuk rakyat Iraq dan Syria menyeberangi atau cuba menyeberangi sempadan EU dan NATO pada akhir 2021.Pada bulan Disember, EU menyenarai hitam Cham Wings kerana didakwa meningkatkan penerbangan ke Minsk pada musim panas 2021 untuk mengangkut pendatang yang ingin menyeberang dari Belarus ke EU secara haram. -AFP


Ukraine diberi lebih banyak masa untuk bayar faedah hutang

(Bendera Ukraine digantung di balkoni bangunan kediaman yang musnah di Irpin, Ukraine/AFP)

PARIS, 21 Julai- Sekumpulan negara Barat membenarkan Ukraine menangguhkan pembayaran faedah ke atas hutangnya dan menggesa negara lain agar turut berbuat demikian.Penangguhan pembayaran dari Ogos hingga sekurang-kurangnya akhir 2023 adalah atas permintaan kerajaan Ukraine, yang berhasrat mengutamakan pembiayaan peperangan."Dalam keadaan luar biasa ini, dan mengakui rekod prestasi teladan Ukraine dalam menghormati perkhidmatan hutang setakat ini, ahli kumpulan pemiutang Ukraine menyokong permintaan ini untuk menangguhkan pembayaran faedah," kata mereka dalam satu kenyataan.Kumpulan itu, termasuk Britain, Perancis, Jerman, Jepun dan Amerika Syarikat, menyeru negara lain yang telah meminjamkan wang kepada Ukraine supaya turut serta dalam usaha itu.Ini termasuk pemegang bon Ukraine.Mereka berkata kelewatan itu "akan mewakili sokongan substantif untuk kerajaan dan rakyat Ukraine".Ekonomi Ukraine terjejas teruk akibat pencerobohan Rusia, dengan Bank Dunia menganggarkan ia boleh menguncup sebanyak 45% tahun ini.Bloomberg pula menganggarkan bahawa kelewatan itu boleh menjimatkan perbelanjaan Ukraine sebanyak AS$3 bilion dalam tempoh dua tahun. -AFP

(Pegawai polis melihat perhentian bas, masjid dan bangunan yang rosak akibat serangan tentera Rusia, di Kharkiv, Ukraine/REUTERS)


PM Iraq kutuk serangan artileri di kawasan pelancongan Kurdistan

(Perdana Menteri Iraq, Mustafa al-Kadhemi/Fail AFP)

BAGHDAD, 21 Julai- Perdana Menteri Iraq, Mustafa al-Kadhemi mengutuk serangan artileri yang didakwa dilancarkan oleh tentera Turkiye di wilayah autonomi Kurdistan negara itu sebagai "pelanggaran nyata" terhadap kedaulatan wilayah."Turkiye sekali lagi telah melakukan pencabulan terang-terangan terhadap kedaulatan Iraq," katanya di Twitter.Beliau juga menegaskan bahawa Iraq mempunyai hak untuk membalas dendam.Terdahulu, sembilan orang awam termasuk dua kanak-kanak dilaporkan terbunuh manakala 23 cedera di wilayah Kurdistan utara Iraq, apabila tembakan meriam mengenai sebuah taman.Ketua wilayah Zakho, Mushir Bashir kberkata mangsa kebanyakannya adalah "pelancong Arab Iraq, dari tengah dan selatan Iraq."Turkiye menyerang kampung itu dua kali hari ini," kata Bashir kepada AFP.Ketika bercakap kepada penyiar tempatan Bashir berkata bahawa "tembakan artileri Turkiye ke kawasan pelancongan Parakh membunuh orang awam".Seorang pegawai kerajaan Kurdish pada mulanya melaporkan sekurang-kurangnya lima maut dalam kejaadian.

(Pasukan keselamatan berkumpul di luar hospital di Zakho/REUTERS)

Mangsa ialah pelancong yang datang ke perkampungan bukit Parakh di daerah Zakho untuk melarikan diri daripada suhu terik di selatan negara itu, tambah Bashir.

Sumber di Kementerian Pertahanan Turkiye bagaimanapun berkata beliau "tiada maklumat yang melaporkan atau mengesahkan tembakan artileri di kawasan berkenaan".Turkiye melancarkan serangan baharu di utara Iraq pada April lalu yang dikatakan menyasarkan anggota sayap bersenjata Parti Pekerja Kurdistan (PKK).Ditunjuk sebagai kumpulan pengganas oleh Ankara dan sekutu Baratnya, PKK melancarkan pemberontakan terhadap negara Turkiye sejak 1984 yang telah meragut puluhan ribu nyawa. -AFP


Rakyat Perancis digesa kurang guna wifi untuk jimat kuasa

PARIS, 21 Julai- Kerajaan Perancis menggesa rakyat negara itu supaya berusaha menjimatkan tenaga dalam menghadapi harga minyak dan gas yang tinggi, termasuk mengurangkan penggunaan penghala (router) wifi ketika bercuti."Setiap tenaga yang dapat kita simpan secara kolektif sekarang adalah tenaga yang kita pasti akan dapat gunakan pada musim luruh atau musim sejuk," kata jurucakap kerajaan, Olivier Veran kepada pemberita selepas mesyuarat mingguan kabinet."Apabila anda pergi makan angin atau bercuti hujung minggu, cabut palam sebanyak mungkin kerana jika tidak peralatan elektrikal akan terus menggunakan tenaga. Anda harus mencabut palam wifi anda khususnya," katanya.Gesaan itu mencerminkan kebimbangan yang semakin meningkat di Perancis dan di seluruh Eropah tentang kekurangan tenaga pada akhir tahun ini berikutan rancangan Rusia mengurangkan atau menghentikan sepenuhnya bekalan minyak dan gas ke negara yang 'tidak mesra Kremlin'.

(Olivier Veran menyeru orang ramai untuk mengurangkan penggunaan wifi untuk jimat kuasa/AFP)

Banyak negara berlumba-lumba mengisi kemudahan penyimpanan gas pada musim panas, apabila penggunaan biasanya lebih rendah daripada musim sejuk.Namun, gelombang haba baru-baru ini telah meningkatkan permintaan terhadap loji kuasa untuk penyaman udara."Usaha harian boleh memberi impak sebenar kepada penggunaan tenaga kami," kata Veran sambil menambah bahawa Perancis menyasarkan untuk mengisi tangki gasnya kepada 100 peratus kapasiti. -AFP


Lebih 500 maut akibat gelombang haba di Sepanyol

(Anggota bomba sedang memadam kebakaran hutan di pinggir bandar Athens/AFP))

MADRID,21 Julai- Gelombang haba yang melanda Sepanyol menyebabkan lebih 500 orang maut dalam temoh 10 hari, kata Perdana Menteri Pedro Sanchez."Semasa gelombang panas ini, lebih 500 orang maut kerana suhu yang begitu tinggi, menurut statistik," kata Sanchez, merujuk kepada anggaran Institut Kesihatan Awam."Saya meminta rakyat supaya berhati-hati," katanya sambil menyatakan "kecemasan iklim adalah realiti".Sepanyol dicengkam gelombang haba yang menjejaskan sebahagian besar Eropah Barat, dengan suhu setinggi 45 darjah Celsius (113 darjah Fahrenheit) di beberapa wilayah minggu lalu, mencetuskan berpuluh-puluh kebakaran hutan.

(Perdana Menteri Sepanyol Pedro Sanchez menggesa orang ramai supaya 'berhati-hati'/AFP)

Sanchez memetik angka daripada Institut Kesihatan Carlos III yang menganggarkan jumlah kematian berkaitan haba.Ia sekadar anggaran statistik dan bukan rekod kematian rasmi. -AFP


Rishi Sunak, Liz Truss tentukan PM baharu Britain

(Setiausaha Luar, Liz Truss dan Bekas Menteri Kewangan, Rishi Sunak/AFP)

LONDON, 20 Julai - Bekas Menteri Kewangan, Rishi Sunak dan Setiausaha Luar, Liz Truss akan bertanding dalam beberapa minggu akan datang untuk menjadi Perdana Menteri baharu Britain.Sunak berjaya meraih 137 undi dalam undian penyingkiran kelima dan terakhir melibatkan ahli parlimen Parti Konservatif manakala Truss menduduki tempat kedua dengan 113 undi.Hanya lapan undi melebihi bekas Setiausaha Pertahanan, Penny Mordaunt yang memperoleh 105 undi.Ahli Parti Konservatif seterusnya akan memutuskan pemimpin baharu dan perdana menteri selepas beberapa siri pemburuan di seluruh negara pada bulan depan.Walaupun keputusan hanya akan diumumkan pada 5 September, Britain sudah dijamin mendapat sama ada Perdana Menteri berkulit hitam pertamanya, atau pemimpin wanita ketiganya.Peletakan jawatan Sunak sebagai Menteri Kewangan bulan ini membantu menggulingkan bekas Perdana Menteri, Boris Johnson terpalit pelbagai skandal selama berbulan-bulan termasuk skandal "Partygate". -AFP


Laporan pemerdagangan manusia AS : Thailand naik Tahap Dua

BANGKOK, 20 Julai - Kedudukan Thailand dalam Laporan Tahunan Pemerdagangan Manusia (TIP) Amerika Syarikat (AS) tahun ini telah dinaikkan ke Tahap Dua berbanding Tahap Dua “Watch List” sebelum ini. Laporan TIP 2022, yang dikeluarkan Jabatan Negara AS, mendapati kerajaan Thailand menunjukkan usaha yang signifikan dalam membanteras pemerdagangan manusia meskipun tidak memenuhi sepenuhnya standard minimum.“Secara keseluruhan, Thailand mempamerkan kesungguhan dan berusaha membendung kes pemerdagangan, dengan mengambil kira kesan pandemik COVID-19 terhadap kemampuan anti pemerdagangan manusia, oleh itu, Thailand dinaikkan ke Tahap Dua.“Bilangan pendakwaan dan sabitan menurun berbanding tempoh sebelum ini,” menurut laporan itu.

Di bawah laporan TIP, jabatan itu meletakkan setiap negara pada tahap satu daripada empat tahap peringkat, seperti termaktub dalam Akta Perlindungan Mangsa Pemerdagangan 2000 (TVPA).Ketetapan ini dinilai menerusi usaha kerajaan dalam memenuhi piawaian minimum TVPA bagi menghapuskan pemerdagangan manusia yang konsisten dengan Protokol Palermo.Sementara itu, Perdana Menteri Prayuth Chan o-cha berkata Thailand akan meneruskan usaha dan bekerjasama dengan pelbagai sektor dalam memerangi pemerdagangan manusia.-BERNAMA


Presiden baharu Sri Lanka berikrar tidak tunduk kepada keganasan

(Ranil Wickremesinghe telah dipilih oleh parlimen/REUTERS)

COLOMBO, 20 Julai- Presiden baharu Sri Lanka berikrar untuk mengambil tindakan tegas terhadap pihak yang menggunakan cara tidak demokratik sehingga membawa kepada penyingkiran pendahulunya.Perdana Menteri enam kali, Ranil Wickremesinghe menegaskan bahawa beliau tidak akan tunduk kepada keganasan.Beliau menyatakannya selepas memenangi undian di parlimen untuk menggantikan Gotabaya Rajapaksa, yang melarikan diri dari negara itu dan meletak jawatan minggu lalu.“Jika anda cuba menjatuhkan kerajaan, menduduki Pejabat Presiden dan Pejabat Perdana Menteri, itu bukan demokrasi, ia melanggar undang-undang,” kata Wickremesinghe."Kami akan berurusan dengan mereka dengan tegas mengikut undang-undang. Kami tidak akan membenarkan minoriti penunjuk perasaan menyekat aspirasi majoriti senyap yang menuntut perubahan dalam sistem politik," tambahnya.

(Bentengdipasang di hadapan parlimen semasa pengundian/REUTERS)

Sejurus selepas pemilihannya, beliau bertemu dengan unit polis dan tentera elit yang mengawal parlimen negara untuk mengucapkan terima kasih kepada mereka kerana mempertahankan simbol utama negeri, kata pejabatnya.Wickremesinghe sebelum ini menjemput semua parti politik di parlimen untuk bersama-sama beliau dalam menangani krisis ekonomi negara yang tidak pernah berlaku sebelum ini yang menyebabkan kekurangan bahan keperluan yang teruk seperti makanan, bahan bakar dan ubat-ubatan. -AFP


Sekatan jalan jejas keberkesanan gencatan senjata di Yaman

(Lalu lintas di jalan sempit yang rosak teruk yang berfungsi sebagai talian hayat antara bandar Taez di Yaman, yang dikepung oleh pemberontak Huthi, dan pelabuhan selatan Aden/AFP)

DUBAI, 20 Julai- Keadaan di Yaman secara keseluruhan bertambah baik sejak gencatan senjata tajaan Pertubuhan Bangsa Bersatu dikuatkuasakan pada awal April lepas.  Timbalan Penyelaras Kemanusiaan PBB untuk Yaman, Diego Zorrilla berkata selepas tujuh tahun perang yang dahsyat jumlah kematian telah berkurangan, bekalan bahan bakar kini lebih kerap dan perkhidmatan penerbangan telah disambung semula.Bagaimanapun sekatan jalan raya kekal sebagai kebimbangan kemanusiaan utama."Jalan raya masih terhalang, jadi penambahbaikan tidak mengikut jangkaan orang ramai," katanya kepada AFP, merujuk kepada salah satu bahagian utama gencatan senjata yang belum dilaksanakan."Keadaan ini amat serius di Taez, sebuah bandar yang dikelilingi pergunungan yang menempatkan antara 1.5 juta hingga dua juta penduduk," kata Zorrilla.

Bandar itu yang pernah menjadi pusat kebudayaan, akademik dan sejarah yang penting, dipisahkan oleh garis hadapan sepanjang 16 kilometer.Kira-kira 80% penduduk tinggal di bahagian Taez yang dikuasai kerajaan, tetapi pemberontak Huthi mengawal kawasan yang lebih tinggi yang menempatkan telaga air di bandar itu.Pembahagian itu menyebabkan 16,000 pekerja tidak dapat berjumpa keluarga mereka, dan kebanyakan orang terpaksa membeli air dalam tangki mahal.Akses ke hospital juga telah terhalang di Taez, yang terputus dari seluruh negara."Daripada melakukan perjalanan selama 20 minit untuk dialisis, pesakit kadang-kadang terpaksa pergi ke Aden", katanya merujuk kepada bandar pelabuhan selatan yang mengambil masa sehingga sembilan jam untuk sampai di jalan gunung berbahaya. -AFP


Kerajaan Australia saran pekerja bekerja dari rumah, tangani penularan COVID-19

SYDNEY, 20 Julai- Kerajaan Australia menyarankan rakyat negara itu agar bekerja di rumah, pemakaian pelitup muka di kawasan tertutup dan mengambil suntikan dos penggalak segera.Ia susulan jumlah kemasukan pesakit COVID-19 ke hospital di Australia menghampiri rekod tertinggi hari ini.Ketua Pegawai Perubatan Australia, Paul Kelly berkata negara itu perlu bertindak secara berbeza sekurang-kurangnya buat sementara waktu dan menjangkakan jumlah kemasukan ke hospital akan melepasi rekod tertinggi tidak lama lagi."Bekerja dari rumah adalah antara tindakan jangka pendek bagi menghentikan penularan tersebut," kata Paul kepada AFP.Australia kini berdepan gelombang ketiga Omicron yang dicetuskan subvarian BA.4 dan BA.5 yang amat mudah berjangkit, dengan lebih 300,000 kes direkodkan dalam tempoh tujuh hari lalu, yang mana 50,000 kes dicatat semalam, tertinggi dalam tempoh dua bulan.Kira-kira 5,300 warga Australia kini dirawat di hospital akibat COVID-19, menghampiri rekod tertinggi 5,390 kes Januari lalu ketika penularan BA.1, dengan jumlah pesakit di Queensland, Tasmania dan Australia Barat kini di tahap tertinggi sejak pandemik bermula.Minggu lalu, Australia melaksanakan semula pembayaran sokongan kepada pekerja kontrak yang dikuarantin akibat COVID-19, selepas jumlah pekerja yang dijangkiti meningkat.Beberapa petugas kesihatan turut dijangkiti atau perlu dikuarantin, sekali gus menambah tekanan kepada sistem kesihatan negara itu.-AFP

(Ketua Pegawai Perubatan Australia, Paul Kelly/REUTERS)


Kebenaran eksport bijirin Ukraine bergantung kepada sekatan Barat terhadap Rusia

(Anggota bomba sedang memadam kebakaran di sebuah kediaman di bandar Bakhmut selepas serangan udara Rusia pada 19 Julai 2022/AFP)

KRAMATORSK, 20 Julai- Rusia melancarkan serangan di bahagian timur dan selatan Ukraine selepas Presiden Vladimir Putin berkata Moscow hanya akan memudahkan laluan di Laut Hitam untuk eksport bijirin dari Ukraine jika Barat menarik balik sekatan ke atas penghantaran barangan Rusia.

Menurut pihak berkuasa, serangan Moscow di timur bandar Kramatorsk pada Selasa menyebabkan seorang terbunuh.

Wartawan AFP melaporkan, bangunan kediaman empat tingkat di bandar wilayah Donbas turut terkena serangan. Seorang lelaki dilihat terbaring kerana cedera di kepala. Lelaki itu kemudian dibawa keluar oleh petugas keselamatan.

“Dia (lelaki yang cedera) terkena serangan ketika melalui kawasan ini,” kata seorang wanita yang dilihat bergetar (ketakutan) sejurus serangan.

Pencerobohan Rusia ke atas Ukraine sejak Februari menyebabkan ribuan penduduk terbunuh dan jutaan lagi hilang tempat tinggal. Operasi itu turut menjejaskan urusan penghantaran barangan dari salah sebuah negara pengeksport gandum dan bijirin terbesar dunia, sekali gus mencetuskan kebimbangan tentang kekurangan makanan global.

Putin yang berada di Tehran untuk bertemu rakan sejawatannya dari Turkiye, Recep Tayyip Erdogan pada Selasa berkata ada “kemajuan” dicapai ketika perbincangan mengenai eksport bijirin dari Ukraine.

(Presiden Turkiye Recep Tayyip Erdogan (kanan) Presiden Rusia Vladimir Putin (kiri) dan Presiden Iran Ebrahim Raisi (tengah) dalam sidang media pada akhir Sidang Kemuncak Trilateral Astana di Dewan Persidangan Antarabangsa Tehran pada 19 Julai 2022/AFP)

Selepas perbincangan dengan Erdogan dan Presiden Iran, Putin memberitahu wartawan bahawa sebarang perjanjian kini bergantung kepada kesediaan Barat menerimanya.

“Kami akan mempermudahkan eksport bijirin Ukraine, tetapi kami kekal dengan fakta bahawa semua sekatan penghantaran udara untuk urusan eksport bijirin dari Rusia perlu ditarik balik, katanya.

Anggota NATO, Turkiye menggunakan hubungan baik antara kedua-dua pihak Kremlin dan Kiev untuk menjadi perantara rundingan mengenai cara penghantaran bijirin dengan selamat.

Pada Rabu, beberapa delegasi Rusia dan Ukraine dijadual bertemu di Istanbul bersama-sama Turkiye dan wakil Pertubuhan Bangsa Bersatu (PBB) dengan harapan besar kepada perjanjian yang bakal diumumkan.

Ketua dasar luar Kesatuan Eropah (EU), Josep Borrell pula memberi amaran pada minggu ini bahawa kebuntuan dalam isu penghantaran bijirin adalah "isu hidup dan mati bagi banyak manusia”.

Satu dokumen yang dirujuk oleh AFP menunjukkan bahawa Suruhanjaya Eropah bercadang untuk menarik balik sekatan aset bank Rusia yang dikaitkan dengan perdagangan makanan dan baja. -AFP


Ranil Wickremesinghe, presiden baharu Sri Lanka

(Penyokong Ranil Wikeramasinghe meraikan kemenangannya di Colombo/AFP)

COLOMBO, 20 Julai- Ranil Wickremesinghe dipilih sebagai presiden baharu Sri Lanka, menggantikan Gotabaya Rajapaksa, yang melarikan diri dari negara yang mengalami krisis ekonomi serta pergolakan politik dan telah meletak jawatan minggu lalu.Keputusan rasmi menyaksikan Wickremesinghe memperoleh 134 undi dalam undian Parlimen tiga penjuru.Pencabar utamanya, Dullas Alahapperuma memperoleh 82 undi, manakala Anura Dissanayake hanya memperoleh tiga undi.

(Presiden baharu Sri Lanka, Ranil Wickremesinghe/AFP)

"Perpecahan kita kini sudah berakhir," kata Wickremesinghe dalam ucapan ringkas di Parlimen. "Saya menjemput Alahapperuma untuk menyertai saya dan bekerjasama bagi membawa negara keluar daripada krisis yang kita hadapi", katanya.Beliau berharap untuk mengangkat sumpah pada lewat hari ini dalam majlis ringkas di bangunan Parlimen yang dikawal ketat.Speaker Mahinda Abeywardana berkata perhatian dunia tertumpu kepada badan perundangan Sri Lanka kerana ia memilih pemimpin untuk memenuhi tempoh penggal Rajapaksa yang berakhir November 2024."Ini adalah detik bersejarah, bukan sahaja untuk Parlimen tetapi seluruh negara. Mata dunia tertumpu kepada kami hari ini, ketika kami memilih presiden baharu", kata Abeywardana.-AFP


Suhu UK cecah 40 darjah Celsius buat pertama kali

LONDON, 20 Julai- Suhu di United Kingdom, UK buat julung kalinya melepasi 40 darjah Celcius pada Selasa.Ketua Meterologi Britain menyifatkan ia cuaca panas paling dahsyat dalam tempoh 30 tahun.Gelombang haba di rantau itu turut mencatatkan paras rekod tinggi.Selepas suhu sebelah malam mencatatkan paras paling tinggi di UK, Pejabat Kaji Cuaca menyatakan paras tertinggi baharu iaitu 40.3 darjah Celsius telah direkodkan di Coningsby, bahagian timur England.Sekurang-kurangnya 34 kawasan di Britain mencatatkan suhu menjangkaui 38.7 darjah Celsius yang pernah dicatatkan di timur England, Cambridge pada 2019.Beberapa pakar berpandangan peningkatan suhu itu berpunca daripada perubahan iklim, dan memberi amaran bahawa situasi lebih buruk akan berlaku.Ketua Pertubuhan Meteorologi Dunia Pertubuhan Bangsa-Bangsa Bersatu (PBB), Petteri Taalas, berkata gelombang haba kini semakin kerap dan pola itu diramal berterusan sehingga 2060-an, bergantung pada kejayaan usaha menangani isu iklim itu."Pada masa depan, gelombang haba seperti ini akan menjadi suatu kebiasaan, dengan suhu ekstrim yang lebih tinggi," katanya.

Suhu tinggi itu mencetuskan beberapa amaran yang julung kali berlaku di England, dengan beberapa laluan kereta api ditutup sebagai langkah berjaga-jaga, manakala sekolah ditutup di beberapa kawasan.Selain itu, operasi semua kereta api dari stesen King Cross di London dihentikan, menyebabkan ramai pengguna terkandas.Dengan permukaan jalan raya dan laluan kereta api mencair dan kebimbangan kereta api tergelincir, Setiausaha Pengangkutan, Grant Shapps mengakui kebanyakan infrastruktur Britain tidak dibina untuk bertahan dengan suhu seumpamanya.Di Perancis, 64 kawasan berbeza merekodkan suhu tertinggi Isnin lalu, dengan kebanyakannya terletak di sepanjang pantai barat Atlantik, dengan suhu mencecah melebihi 40 darjah Celsius.Gelombang haba itu turut menyebabkan kebakaran hutan di Perancis, Greece, Portugal dan Sepanyol. - AFP


Parlimen Sri Lanka undi presiden baharu

COLOMBO, 20 Julai- Parlimen Sri Lanka mengadakan pengundian hari ini untuk memilih presiden baharu menggantikan Gotabaya Rajapaksa, yang melarikan diri ke luar negara minggu lalu selepas kediamannya diserang penunjuk perasaan.

Pemenang persaingan tiga penjuru untuk menggantikannya akan mengambil alih sebuah negara yang mengalami krisis ekonomi. Sri Lanka sedang berunding dengan Tabung Kewangan Antarabangsa ( IMF) bagi mendapatkan dan pemulihan. Negara yang mempunyai 22 juta penduduk itu turut mengalami kekurangan makanan, bahan api dan ubat-ubatan.Penganalisis berkata Ranil Wickremesinghe, yang menjadi pemangku presiden dibenci oleh penunjuk perasaan yang melihatnya sebagai sekutu Rajapaksa.

(Penunjuk perasaan membawa patung Presiden sementara Sri Lanka, Ranil Wickremesinghe di hadapan stesen kereta api Fort, Colombo/AFP)

Tunjuk perasaan selama beberapa bulan kerana krisis ekonomi sehingga menyebabkan Rajapaksa mengumumkan peletakan jawatannya dari Singapura minggu lalu, iaitu beberapa hari selepas tentera menyelamatkan pemimpin itu dari kediamannya.Wickremesinghe, 73, mendapat sokongan parti Rajapaksa 'Sri Lanka Podujana Peramuna' (SLPP), merupakan blok terbesar yang mempunyai 225 kerusi dalam Parlimen.Sebagai pemangku presiden, Wickremesinghe telah melanjutkan tempoh darurat yang memberikan kuasa menyeluruh kepada polis dan pasukan keselamatan, dan minggu lalu beliau mengarahkan tentera untuk mengusir penunjuk perasaan dari bangunan kerajaan.Penganalisis Politik, Kusal Perera berpendapat Wickremesinghe mempunyai sedikit kelebihan, walaupun partinya sendiri hanya memperoleh satu kerusi pada pilihan raya Ogos 2020."Ranil Wickremesinghe diterima semula oleh rakyat kelas pertengahan di bandar apabila beliau memulihkan beberapa bekalan seperti gas dan ketegangan di bangunan kerajaan yang turut menonjolkan ketegasannya," kata Perera.Pemerhati percaya bahawa Wickremesinghe akan bertindak keras jika dia menang dan penunjuk perasaan yang juga telah menuntut peletakan jawatannya dan menuduhnya melindungi kepentingan Rajapaksa akan akan kembali ke jalanan.-AFP


Ukraine perlu menang perang lawan Rusia sebelum musim sejuk

(Penduduk tempatan membantu anggota bomba memadamkan kebakaran di halaman sebuah rumah di bandar Bakhmut berikutan serangan udara di Ukraine/ AFP)

KIEV, 20 Julai- Ukraine perlu menang dalam perang dengan Rusia sebelum musim sejuk bagi mengelak musuhnya itu menapak di negara itu untuk jangka panjang, kata ketua turus presiden Ukraine, Andriy Yermak."Amat penting perang tidak berlanjutan hingga musim sejuk kerana Rusia akan lebih mengukuh dan situasi akan bertambah sukar. Penting untuk kita tidak memberi kemungkinan itu," katanya kepada akhbar Ukraine, Novoye Vremya.Beliau mengulas pendirian Kiev bahawa sekutu Barat perlu membekalkan lebih banyak senjata kepada Ukraine, dan bergantung kepada Amerika Syarikat (AS) yang berikrar memberi bantuan berbilion dolar dalam bentuk senjata dan sokongan ekonomi.Pakej Akta Pajakan Pinjaman Pertahanan Demokrasi Ukraine yang ditandatangani pada Mei lalu oleh Presiden AS, Joe Biden untuk mempercepat bantuan itu, dijangka berkuat kuasa sepenuhnya bermula bulan depan."Objektif kami adalah menang," kata Yermak.

(Ketua Turus Presiden Ukraine, Andriy Yermak/ REUTERS)

Menurut Yermak, rundingan yang sedang berjalan dengan Rusia berkisar pada bagaimana kaedah mengeksport bijirin Ukraine dari pelabuhan yang dikepung, dan tidak menyentuh usaha menamatkan konflik pencerobohan Russia sejak Februari lalu."Rundingan ini berjalan di peringkat ketenteraan dan kementerian luar dengan bantuan Pertubuhan Bangsa-Bangsa Bersatu (PBB)."Saya berurusan dengan Setiausaha Agung PBB, Antonio Guterres. Saya tidak berkomunikasi dengan pihak Rusia," tegasnya. - AFP


Penduduk Sri Lanka bantah Wickremesinghe pangku jawatan presiden

COLOMBO, 19 Julai- Pelajar di Sri Lanka dan beberapa kumpulan lain merancang melakukan bantahan bagi menentang Ranil Wickremesinghe, yang dijangka dilantik sebagai presiden baharu.Berpuluh-puluh anggota kesatuan sekerja Sri Lanka mengadakan bantahan di luar terminal kereta api utama ibu negara Colombo semalam yang menuntut pemangku presiden Ranil Wickremesinghe meletak jawatan.Penunjuk perasaan berhimpun walaupun Wickremesinghe mengisytiharkan darurat pada 17 Julai dalam usaha untuk mengelak pergolakan menjelang undian Parlimen esok untuk memilih presiden baharu. Peruntukan undang-undang khusus darurat masih belum diumumkan oleh kerajaan.

(Kumpulan kesatuan sekerja melakukan tunjuk perasaan membantah pelantikan Wickremesinghe selaku pemangku presiden di Colombo/REUTERS)

"Kami turun ke jalan raya hari ini kerana (Presiden) Ranil Wickremesinghe mesti mengosongkan kerusinya. Ranil Wickremesinghe tidak mendapat sokongan daripada rakyat dan tiada mandat (untuk memerintah)," kata Mahinda Jayasinghe, seorang pemimpin kesatuan sekerja.Wickremesinghe, yang juga Perdana Menteri sebanyak enam kali, mengambil alih sebagai pemangku presiden selepas penyandang, Gotabaya Rajapaksa, meletak jawatan dan melarikan diri ke luar negara.Penunjuk perasaan yang marah dengan harga keperluan asas yang melonjak dan kekurangan makanan serta bahan api, mahu Wickremesinghe disingkir.Parti-parti politik akan mengusulkan calon mereka untuk presiden pada hari ini, dengan undian diadakan esok oleh ahli parlimen mengenai individu yang akan melengkapkan penggal Rajapaksa, yang dijadualkan berakhir pada 2024. -REUTERS


Indonesia sedia sekat Facebook, Google, WhatsApp jika tidak berdaftar dengan kementerian

JAKARTA, 19 Julai - Pihak berkuasa Indonesia bersedia untuk menyekat aplikasi media sosial dan perkhidmatan dalam talian termasuk Google, Facebook, dan WhatsApp jika pihak terbabit gagal mendaftar dengan Kementerian Komunikasi dan Informasi negara itu sehingga esok.Pihak kementerian juga akan melabel aplikasi-aplikasi berkenaan sebagai haram dan menyalahi undang-undang negara jika gagal berbuat demikian.

Ketua Pengarah Kementerian bahagian Aplikasi Maklumat, Semuel Abrijani berkata pihaknya telah memberikan amaran kepada semua syarikat teknologi terlibat sejak enam bulan lalu."Peraturan itu juga membolehkan pihak berkuasa mengarahkan platform yang mengeluarkan sebarang kandungan dianggap menyalahi undang-undang, tidak sesuai dan "mengganggu ketenteraman awam" untuk memadam hantaran dalam tempoh empat hingga 24 jam," katanya.Pemerintah Indonesia cuba mengurangkan penyebaran maklumat palsu dan penipuan, terutamanya menjelang pilihan raya umum negara itu pada 2024.-AFP


Bot bawa rombongan pengantin karam, 20 mayat ditemui

PAKISTAN, 19 Julai – Sekurang-kurangnya 20 individu lemas dan 30 lagi hilang selepas sebuah bot yang sarat membawa tetamu sebuah majlis perkahwinan di wilayah Punjab, karam.Bot itu membawa sekitar 100 anggota keluarga merentasi Sungai Indus bagi meraikan satu majlis perkahwinan dari kampung Machka dan Kharor di daerah Sadiqabad.

“Pihak berkuasa telah menemui 20 mayat setakat ini dan kebanyakan mereka adalah wanita. Kami tidak pasti berapa ramai penumpang yang berada di dalam bot itu. Kami mendapat anggaran hanya berdasarkan kenyataan ahli keluarga terselamat,” kata pegawai kerajaan tempatan, Aslam Tasleem.Sebilangan besar mangsa yang lemas adalah wanita kerana tidak tahu berenang.Penduduk pedalaman Pakistan menggunakan bot sebagai pengangkutan utama.Pihak polis menyatakan angka korban mungkin meningkat.

Hampir 35 penyelam dari perkhidmatan menyelamat yang dikendalikan kerajaan mengambil bahagian dalam operasi mencari dan menyelamat.

Dalam satu kenyataan berasingan, Perdana Menteri Shahbaz Sharif menzahirkan rasa dukacita atas insiden itu dan meminta pihak berkuasa melakukan yang terbaik untuk menyelamatkan penumpang yang masih hilang.-AFP


Puluhan penyu mati ‘dibunuh’ di Jepun

TOKYO, 19 Julai- Seorang nelayan di sebuah pulau di selatan Jepun mengakui kerana menyebabkan kematian puluhan penyu selepas terperangkap atau terjerut pada pukat.

Menurut pihak berkuasa tempatan, kira-kira 30 – 50 penyu hijau ditemukan mati atau terdampar di pantai pada Khamis lepas dengan kesan jerut di leher dan bahagian lain, di pulau terpencil Kumejima, kira-kira 1,600 kilometer (1,000 batu) barat daya Tokyo.

Ia ‘situasi yang amat mengerikan’, kata Yoshimitsu Tsukakoshi, seorang kakitangan di Kumejima Umigame-kan, sebuah badan pemuliharaan penyu tempatan.

“Penyu adalah makhluk ciptaan yang ‘pemalu’ dan haiwan itu akan bergerak jauh apabila didekati manusia, kata Tsukakoshi kepada AFP pada Selasa.

“Saya tidak percaya, ini boleh berlaku pada zaman ini.”

Menurut ketua koperasi nelayan tempatan, Yuji Tabata, lelaki itu telah mengaku membunuh haiwan itu selepas terjerut pukat.

Nelayan itu yang namanya tidak didedahkan memberitahu pihak koperasi bahawa dia ada melepaskan beberapa ekor penyu yang terjerut, namun selepas mengalami kesukaran, dia mula ‘menikam’ dengan niat untuk melemahkan haiwan tersebut.

“Katanya dia belum pernah mengalami terlalu banyak penyu terperangkap dipukatnya, namun kini berasa amat kecewa, kata Tabata.

“Dia kini berasa dalam keadaan berbahaya (fizikal).”

Polis bersama pihak berkuasa tempatan sedang menyiasat kematian haiwan itu, kata seorang penguat kuasa tempatan kepada AFP, namun enggan menyatakan sama ada nelayan itu boleh dikenakan tindakan atau sebaliknya.

Media tempatan Okinawa Times mengutuk tindakan pelaku yang menyebabkan kematian serta cara haiwan yang dilindungi itu dibiarkan mati di pantai.

Kumpulan itu turut menggesa pihak berkuasa mempertimbangkan dakwaan nelayan, bahawa penyu menyebabkan kemusnahan ekonomi.

Laporan tempatan menyebut sesetengah nelayan di kawasan berkenaan percaya jumlah populasi penyu kini semakin meningkat.

Haiwan itu boleh memberi ancaman kerana boleh berlanggar dengan bot nelayan atau terkena kipas bot. Menurut Tabata, komuniti nelayan juga bimbang haiwan itu memakan rumpai laut yang menjadi habitat ikan; menjadi punca pendapatan nelayan.

Nelayan mendakwa kejadian itu jarang berlaku dan biasanya mereka akan melepaskan penyu yang terperangkap.

“Kami dalam proses mendapatkan idea (cadangan) supaya perkara sama tidak berulang lagi,” tambahnya. -AFP


Ibrahimovic kekal setahun lagi di Milan

MILAN, 19 Julai- Zlatan Ibrahimovic akan kekal di AC Milan untuk sekurang-kurangnya setahun lagi selepas penyerang veteran itu menandatangani kontrak setahun bersama juara Itali itu semalam."AC Milan gembira mengumumkan sambungan kontrak Zlatan Ibrahimovic hingga 30 Jun, 2023. Penyerang Sweden itu akan teris memakai jersi nombor 11," kata pasukan itu dalam satu kenyataan.Ibrahimovic, yang akan berusia 41 tahun pada Oktober, menandatangani perjanjian yang akan memberikannya 1 juta euro gaji tetap selain bonus besar dikaitkan dengan penampilan dan pencapaian.Pemain Sweden itu tidak beraksi hingga awal tahun depan selepas pembedahan 'anterior cruciate ligament' di lutut kanannya pada Mei.Bekas penyerang Inter Milan, Paris Saint-Germain dan Manchester United itu berkata pada Mei dia tidak lena tidur sejak enam bulan lalu kerana kesakitan di lutut kerana dia berazam untuk menunaikan janji kepada AC Milan untuk menghadiahkan mahkota Serie A pertama dalam 11 tahun.- AFP

(Zlatan Ibrahimovic dari AC Milan meraikan kejayaan menjulang trofi selepas memenangi Serie A/ REUTERS)


Sunak terus kukuhkan kedudukan untuk jadi Perdana Menteri Britain

(Ahli Parlimen konservatif, Sunak (tengah) bersama Datuk Bandar Tees Valley Ben Houchen (kanan) dan aktivis, semasa lawatan ke Teesside Freeport di Redcar/AFP)

LONDON, 19 Julai- Bekas Menteri Kewangan Britain, Rishi Sunak terus mengukuhkan kedudukan untuk menggantikan Boris Johnson sebagai Perdana Menteri, meskipun saingan yang diterimanya, semakin sengit.Menurut Parti Konservatif, pusingan terbaharu pengundian semalam menyaksikan Rishi memperoleh undi tertinggi dengan 115 undi, diikuti Penny Mordaunt (82) undi, Liz Truss (71), Kemi Badenoch (58) dan Tom Tugendhat (31) undi.

(Rishi Sunak bercakap dengan aktivis dan penyokong semasa lawatan ke Teesside Freeport di Redcar, timur laut England/AFP)

Ahli Parlimen akan terus mengundi sehingga hanya tinggal dua calon, pemenang kemudian ditentukan oleh ahli parti.Sebelum ini, Mordaunt telah menjadi pilihan, tetapi kehilangan undian dari pusingan sebelumnya.Setiausaha Luar Negeri, Lizz Truss merapatkan jurang kepada 11 dan mungkin boleh menjangkakan lebih banyak sokongan beralih kepadanya daripada penyokong Badenoch, sekiranya calon itu disingkirkan pada pusingan seterusnya, menyaksikan persaingan sengit pada saat akhir, esok.Sky News membatalkan rancangan perdebatan antara pesaing yang tinggal selepas Sunak dan Truss menarik diri."Ahli Parlimen Konservatif dikatakan bimbang tentang perbahasan itu akan menjejaskan imej parti Konservatif, yang mendedahkan perselisihan faham dan perpecahan dalam parti," tambahnya dalam satu kenyataan.Perdana Menteri, Boris Johnson mengumumkan pada 7 Julai bahawa beliau akan berhenti sebagai pemimpin Konservatif selepas pemberontakan kerajaan sebagai protes terhadap pentadbirannya.Boris kekal sebagai Perdana Menteri sehingga penggantinya diumumkan pada 5 September.-AFP


Lagi pergaduhan di penjara Bellavista, 13 banduan terbunuh

QUITO, 19 Julai- 13 banduan terbunuh dan dua lagi cedera pada Isnin dalam satu lagi pergaduhan berdarah di penjara Ecuador.Perkara itu disahkan menerusi satu hantaran di twitter, oleh pihak berkuasa penjara negara Amerika Selatan SNAI.Insiden berlaku di penjara Bellavista di bandar Santo Domingo de los Colorados, kira-kira 80 kilometer (50 batu) dari Quito, penjara sama yang membabitkan pergaduhan berdarah pada Mei mengakibatkan 44 banduan terbunuh.Pegawai penjara, dibantu oleh tentera dan polis, dapat mengawal semula kemudahan itu, kata SNAI.Kira-kira 220 banduan melarikan diri dari penjara semasa rusuhan Mei, tetapi kebanyakan mereka telah ditangkap semula.Rusuhan penjara yang kejam adalah perkara biasa di penjara di Ecuador, menyaksikan kumpulan dadah berebut-rebut untuk mengawal laluan penyeludupan.Persaingan itu kadangkala meletus menjadi keganasan yang mengerikan dengan beberapa banduan ditetak hingga mati atau dipenggal dengan parang.Terletak di antara pengeluar kokain terbesar dunia, Colombia dan Peru, Ecuador telah menyaksikan lonjakan keganasan yang dipersalahkan atas pergaduhan antara kumpulan dadah yang bersaing.Negara berpenduduk 17.7 juta penduduk itu popular dengan pengedar kerana sempadannya yang berliang memudahkan aktiviti penyeludupan.Penjara terlalu sesak dan kekurangan pengawal, dan rasuah yang berleluasa memberi ruang kepada banduan boleh meletakkan tangan mereka pada semua jenis seludup, termasuk senjata api dan bahan letupan.Sejak Februari 2021, terlalu banyak pembunuhan beramai-ramai penjara di negara itu, beberapa daripadanya telah menjadi antara yang paling teruk di Amerika Latin, dengan kira-kira 400 banduan terbunuh.-AFP

(Foto bertarikh 9 Mei 2022 menggambarkan suasana di luar penjara Bellavista di bandar Santo Domingo de los Colorados ketika insiden pergaduhan berlaku menyebabkan 44 banduan terbunuh / AFP)


Anthony Fauci bakal bersara menjelang akhir penggal Presiden Joe Biden

WASHINGTON, 19 Julai- Peneraju tindak balas kesihatan Amerika Syarikat (AS) terhadap wabak penyakit berjangkit sejak 1980-an, Anthony Fauci mengesahkan beliau akan bersara menjelang akhir penggal Presiden Joe Biden.Lelaki berusia 81 tahun itu semalam memberitahu Politico dan CNN, beliau akan melepaskan jawatannya sebagai pengarah Institut Alergi dan Penyakit Berjangkit Kebangsaan (NIAID) untuk meneruskan perjalanan lain sebelum Januari 2025."Jelas sekali, anda tidak boleh pergi selama-lamanya. Saya mahu melakukan perkara lain dalam kerjaya saya, walaupun saya berada pada usia yang agak lanjut," kata Fauci, yang juga ketua penasihat perubatan Biden kepada CNN.Beliau memberitahu Politico pula, tidak bercadang untuk kekal lama di pejabat dalam usaha mengekang COVID-19 kerana penyakit itu tidak akan hilang dalam masa terdekat."Saya fikir kita akan terus hidup dengan ini," kata Fauci, yang dilantik sebagai pengarah NIAID Institut Kesihatan Nasional pada tahun 1984 dan sudah berkhidmat di bawah tujuh presiden.Apabila COVID-19 mula-mula merebak secara global dari China, Fauci menjadi sumber maklumat yang boleh dipercayai, meyakinkan orang ramai dengan sikap tenang dan profesionalnya ketika penampilan medianya yang kerap.Namun, kejujurannya untuk mengambil alih kegagalan AS menangani virus itu membawa Fauci berkonflik dengan bekas presiden Donald Trump, menjadikan pakar perubatan-saintis itu sebagai tokoh yang dibenci oleh sesetengah pihak.Fauci kini hidup dengan perlindungan keselamatan selepas keluarganya menerima ancaman bunuh dan gangguan.

Bagaimanapun, beliau mengesahkan sudah berdamai dengan bekas musuhnya Trump dalam wawancara Politiconya."Kami membina hubungan yang menarik. Dua lelaki dari New York, berbeza dalam pendapat dan ideologi mereka, tetapi masih dua lelaki yang dibesarkan dalam persekitaran yang sama di bandar ini. Saya fikir kami mempunyai kaitan antara satu sama lain dalam hal itu," kata warga Itali-Amerika itu.Semasa 1980-an, Fauci menjadi pembela kerajaan yang tidak melakukan secukupnya untuk membendung peningkatan HIV-AIDS - tetapi kemudiannya menjalin kerjasama rapat dengan aktivis.Pencapaiannya termasuk melaksanakan sistem pantas yang meluaskan akses kepada ubat antiretroviral dan bekerjasama dengan bekas presiden, George H W Bush untuk mendapatkan lebih banyak sumber.Di bawah presiden George W Bush, Fauci ialah arkitek Pelan Kecemasan Presiden Untuk Bantuan AIDS (PEPFAR), yang dipuji kerana menyelamatkan berjuta-juta nyawa di sub-Sahara Afrika.Sebagai seorang saintis, beliau dipuji kerana membangunkan rawatan yang berkesan untuk penyakit radang yang dahulunya membawa maut, serta sumbangannya dalam pemahaman untuk memahami bagaimana HIV memusnahkan pertahanan badan.Walaupun sibuk dengan tugasnya, beliau masih merawat pesakit di Pusat Klinikal NIH di Bethesda, Maryland. - AFP


Cuaca panas melampau di Eropah cetus kebakaran

LONDON, 19 Julai- Eropah kini terdedah dengan cuaca panas melampau yang berpotensi mencetuskan kebakaran hutan yang lebih teruk.Di Britain, suhu panas mencecah 38.1 darjah Celcius di Suffolk, timur England, menjadikan hari terpanas tahun ini dan ketiga paling panas direkodkan sebelum ini.Lebih buruk, suhu dijangka terus meningkat kepada 40 darjah Celcius sehingga akhir tahun terburuk sejak sekian lama. Pakar meramalkan gelombang haba menjadi lebih kerap disebabkan perubahan iklim. Selain Britain, peningkatan suhu juga dilaporkan di Perancis.

(Sebuah pesawat bomba melakukan operasi memadam kebakaran hutan berhampiran Bustelo, timur Amarante, utara Portugal/AFP)

Pusat Kaji Cuaca Negara merekodkan suhu tertinggi pada Isnin dengan catatan 42 darjah Celcius di barat Nantes iaitu yang tertinggi berbanding 40.3 darjah Celcius yang dicatatkan pada 1949.Anggota bomba di barat daya Perancis masih berusaha mengawal dua kebakaran besar akibat cuaca panas yang melampau.Beberapa negara Eropah lain seperti Belgium, Ireland, Greece, Portugal dan Sepanyol turut mengalami peningkatan suhu.-AFP


Tragedi keganasan di Haiti, ragut ratusan nyawa

PORT-AU-PRINCE, 19 Julai- Sekurang-kurangnya 234 orang maut atau cedera akibat keganasan berkumpulan dari 8 hingga 12 Julai. Pertempuran berlaku di Cite Soleil, sebuah kawasan kejiranan miskin dan padat di Port-au-Prince, Haiti.Pergolakan tercetus antara dua puak bertelagah dan polis gagal menanganinya kerana kekurangan anggota dan kelengkapan. Akibatnya, ramai penduduk yang terperangkap di dalam rumah dan gagal mendapatkan bekalan makanan dan minuman. Jurucakap pejabat hak asasi manusia Pertubuhan Bangsa Bersatu (PBB), Jeremy Laurence berkata kebanyakan mangsa tidak terlibat secara langsung dalam kumpulan itu namun turut menjadi sasaran. Awal minggu ini, Rangkaian Pertahanan Hak Asasi Manusia Kebangsaan menyebut 89 orang terbunuh dan 16 tidak diketahui manakala 74 cedera.-AFP


Kebakaran hutan di Perancis paksa lebih 1,500 penduduk berpindah

LANDIRAS, 19 Julai- Cuaca panas yang melanda Eropah ketika ini semakin membimbangkan.Di Perancis, kebakaran hutan akibat cuaca panas melampau di barat daya negara itu memaksa lebih 1,500 penduduk berpindah. Media tempatan melaporkan sehingga kini, lebih 14,000 penduduk telah dipindahkan. Pegawai Komunikasi Bomba Gironde, Leftenan Kolonel Eric Pitault berkata pihaknya berusaha mengawal dua kebakaran yang berlaku hampir serentak. Sejak beberapa minggu lalu, kebakaran hutan telah melanda Perancis serta negara Eropah lain seperti Portugal dan Sepanyol, apabila suhu meningkat.Perancis mengeluarkan amaran merah untuk beberapa wilayah dengan penduduk diingatkan supaya berwaspada.-AFP


Cacar monyet: Ribuan beratur dapatkan vaksin

(Orang ramai beratur panjang bagi menerima suntikan dos vaksin cacar monyet di pusat inokulasi sementara di Kampus Pendidikan Bushwick, Brooklyn di New York/AFP)

NEW YORK, 18 Julai- Golongan lelaki berusia 20 hingga 40-an beratur panjang di New York, Amerika Syarikat (AS) bagi mendapatkan suntikan vaksin cacar monyet untuk mengekang penularan wabak itu.Pusat vaksinasi yang terletak di sebuah sekolah tinggi di Bushwick, Brooklyn kelihatan sama seperti tempat vaksinasi COVID-19 sebelum ini.Pada Jumaat lalu, sebanyak 9,200 slot dibuka untuk orang ramai mendapatkan suntikan vaksin berkenaan dan semua vaksin habis ditempah dalam masa tujuh minit.Tiga hari sebelum itu, laman sesawang cacar monyet menyaksikan trafik tinggi sehingga menyebabkan laman sesawang terbabit tergendala.New York menunjukkan trend peningkatan penularan wabak cacar monyet sejak beberapa minggu lalu dengan 461 kes direkodkan pada Jumaat lalu, sejak penularan di bandar itu bermula Mei lalu.Seorang penduduk, Robert, memberitahu dia menghabiskan masa selama beberapa jam menunggu di depan komputer untuk menempah slot vaksin."Hal ini sepatutnya tidak menjadi masalah kerana kita ada bekalan vaksin dan ada permintaan."Sepatutnya kerajaan menyediakan kemudahan vaksin yang lebih meluas untuk memudahkan masyarakat," katanya.

Ketika ini, vaksin Jynneos yang digunakan untuk mengekang penularan cacar monyet diberikan kepada golongan lelaki yang melakukan hubungan seks sejenis memandangkan mereka paling banyak dijangkiti.Majoriti kumpulan lesbian, gay, biseksual,trensgender dan pelik (LGBTQ), yang mana sejumlah besar kumpulan itu menetap di New York, bimbang masyarakat mereka akan menerima stigma lebih buruk akibat virus berkenaan.New York, yang berada di Pantai Timur AS, sama ada sudan atau sedang ,menjadualkan suntikan 21,500 vakisn dan berharap dapat mempercepatkan proses itu, menjanjikan lebih 30,000 suntikan bagi keseluruhan negeri itu.Bagaimanapun, susulan kekurangan dos vaksin, pusat inokulasi Bushwick tidak dijangka dibuka semula hari ini, dengan pesuruhjaya kesihatan bandar, Ashwin Vasan, semalam memaklumkan New York memerlukan puluhan ribu lagi dos vaksin. - AFP


Thailand cadang beli ubat antiviral, kit ujian bernilai 4 bilion baht

BANGKOK, 18 Julai- Thailand memperuntukkan kira-kira 4 bilion baht untuk membeli ubat antiviral COVID-19 dan kit ujian antigen pantas bagi persediaan menghadapi gelombang baharu COVID-19 yang didorong oleh peningkatan jangkitan dua subvarian Omicron - BA.4 dan BA.5.Dalam satu kenyataan, jurucakap Kerajaan Thanakorn Wangboonkongchana berkata mesyuarat kabinet yang dipengerusikan oleh Perdana Menteri Prayuth Chan o-cha pada Isnin meluluskan cadangan yang dibuat Majlis Pembangunan Ekonomi dan Sosial Negara (NESDC).Ubat antiviral bernilai 3.995 bilion baht merangkumi 165 juta tablet Favipiravir dan Molnupiravir dan 57,000 vial Remdesivir serta 1 juta kit ujian pantas."Kami sedang membuat persiapan untuk membendung kemungkinan gelombang baharu jangkitan COVID-19," katanya.Dalam tempoh 24 jam lepas, Thailand merekodkan 1,814 kes baharu COVID-19 dan 18 kematian, menjadikan jumlah keseluruhan kes sebanyak 4,560,843 dan 31,013 kematian sejak Januari 2020.Sementara itu, Ketua Pengarah Jabatan Kawalan Penyakit Dr Opas Karnkawinpong berkata jumlah pesakit COVID-19 yang memerlukan bantuan ventilator meningkat daripada 300 pesakit sehari, meningkat kepada 369 pada Ahad.“Dalam tempoh yang sama, purata kes kematian harian turut meningkat daripada 16 kepada 21.

“Kami sedang memantau rapi keadaan di Bangkok dan wilayah berhampiran selepas cuti panjang minggu lepas ,” katanya pada sidang media di sini hari ini.Cuti panjang itu disebabkan sambutan keagamaan Asarnha Bucha dan Buddhist Lent pada Rabu dan Khamis serta cuti khas pada Jumaat.Dr Opas mendedahkan bahawa kira-kira 98 peratus kes kematian akibat COVID-19 adalah mereka yang berumur 60 tahun ke atas yang mempunyai masalah kesihatan dan wanita hamil.“Terdapat peningkatan kadar kematian dalam kalangan mereka yang menerima dos ketiga vaksin COVID-19, dengan dos terbaru mereka adalah lebih tiga bulan lalu,” tambahnya.Sementara itu, Setiausaha Tetap Kementerian Kesihatan Awam Kiattiphum Wongrajit berkata hospital Bangkok kini menerima lebih 1,000 pesakit COVID-19 setiap hari.Beliau berkata pesakit COVID-19 telah mendominasi 13 peratus kadar kemasukan ke hospital di seluruh negara.“Kadar penggunaan katil hospital di Bangkok telah meningkat kepada 42 peratus,” katanya.-BERNAMA


Pemangku Presiden Sri Lanka isytihar darurat

(Seorang penunjuk perasaan berada di Sekretariat Presiden selepas Speaker Parlimen mengumumkan peletakan jawatan Presiden Gotabaya Rajapaksa/AFP)

COLOMBA, 18 Julai- Pemangku Presiden Sri Lanka Ranil Wickremesinghe telah mengisytiharkan darurat, menurut notis kerajaan yang dikeluarkan semalam, ketika pentadbirannya berusaha untuk meredakan pergolakan sosial dan menangani krisis ekonomi yang melanda negara pulau itu."Ia adalah wajar untuk dilakukan, demi kepentingan keselamatan awam, perlindungan ketenteraman awam dan penyelenggaraan bekalan dan perkhidmatan yang penting untuk kehidupan masyarakat," kata pemberitahuan itu.

(Anggota keselamatan berkawal di luar bangunan Parlimen, Colombo/AFP)

Presiden Sri Lanka yang digulingkan, Gotabaya Rajapaksa, yang melarikan diri ke luar negara minggu lalu untuk melarikan diri daripada pemberontakan rakyat terhadap kerajaannya, berkata beliau mengambil semua langkah yang mungkin untuk mengelak krisis ekonomi yang melanda negara pulau itu.Peletakan jawatan Gotabaya Rajapaksa diterima Parlimen pada Jumaat. Beliau terbang ke Maldives dan kemudian Singapura selepas ratusan ribu penunjuk perasaan antikerajaan keluar ke jalan raya Colombo seminggu lalu dan menduduki kediaman rasmi dan pejabatnya.Parlimen Sri Lanka bermesyuarat pada Sabtu lalu untuk memulakan proses memilih presiden baharu, dan penghantaran bahan api tiba untuk memberikan sedikit kelegaan kepada negara yang dilanda krisis.Wickremesinghe, sekutu Rajapaksa, adalah salah seorang pencabar utama untuk mengambil alih jawatan presiden sepenuh masa tetapi penunjuk perasaan juga mahu dia berundur, yang membawa kepada pergolakan lanjut sekiranya dia dipilih.-REUTERS


EU beku aset Rusia bernilai AS$14 bilion setakat ini

PRAGUE, 18 Julai - Kesatuan Eropah (EU) telah membekukan aset Rusia bernilai AS$14 bilion sejak Rusia melaksanakan operasi ketenteraan di Ukraine.Menurut Pesuruhjaya Kehakiman EU, Didier Reynders enam negara anggota yang melaksanakan ketetapan itu ialah Jerman, Perancis, Ireland, Austria, Belgium, dan Luxembourg.Keenam-enam negara berkenaan telah membekukan sejumlah 12.7 bilion euro aset Rusia, manakala negara lain memaklumkan bahawa pihaknya telah merampas sejumlah kecil aset milik Moscow.

Reynders juga berkata bahawa beliau turut meminta EU untuk mempertimbangkan cadangan mengenai mana-mana pelanggaran sekatan akan dianggap sebagai jenayah."Cadangan itu akan membolehkan negara-negara Eropah bukan sahaja membekukan tetapi juga merampas aset," katanya.Parlimen Eropah menyokong cadangan itu, dan negara-negara anggota dijangka melaksanakan peraturan baharu itu pada musim luruh.


Kes pengkhianatan tinggi, Presiden Ukraine pecat ketua pendakwa raya dan ketua agensi keselamatan negara

KIEV, 18 Julai- Presiden Ukraine Volodymyr Zelensky pada Ahad memecat ketua pendakwa rayanya dan ketua agensi keselamatan negara itu dalam rombakan kerajaan terbesar sejak permulaan pencerobohan Rusia hampir lima bulan lalu.

Zelensky berkata beliau memecat Ketua Pendakwa, Iryna Venediktova dan ketua keselamatan Ivan Bakanov ketika negara berdepan bilangan kes yang tinggi disyaki pengkhianatan oleh pegawai penguatkuasa undang-undang Ukraine.

"Hari ini, saya membuat keputusan untuk melepaskan tugas mereka sebagai ketua pendakwa raya dan ketua perkhidmatan keselamatan Ukraine," kata Zelensky dalam ucapan hariannya kepada negara itu.

Zelensky berkata, lebih 650 kes disyaki pengkhianatan serta bersubahat dengan Rusia oleh pegawai keselamatan Ukraine sedang disiasat, termasuk 60 kes pegawai yang kekal di wilayah yang diduduki oleh Rusia dan bekerja menentang Ukraine.

"Sejumlah besar jenayah terhadap asas keselamatan negara dan hubungan yang terjalin antara pegawai penguatkuasa undang-undang Ukraine dan perkhidmatan khas Rusia menimbulkan persoalan yang sangat serius kepada pemimpin yang berkaitan," kata Zelensky.

Venediktova telah mengetuai siasatan Ukraine terhadap dakwaan kekejaman yang dilakukan oleh pencerobohan tentera Rusia di bandar Bucha di luar Kyiv, yang menyebabkan kemarahan antarabangsa. -AFP


Ghana catat kes virus Marburg pertama

ACCRA, 18 Julai- Dua kes virus Marburg yang membawa maut telah dikesan di Ghana, kali pertama penyakit seperti Ebola itu ditemui di negara Afrika Barat.

Pada awal Julai, sampel darah yang diambil daripada dua orang di wilayah Ashanti selatan menunjukkan positif virus Marburg.

Sampel dihantar ke Institut Pasteur di Senegal yang mengesahkan diagnosis, kata Perkhidmatan Kesihatan Ghana (GHS).

"Ini adalah kali pertama Ghana mengesahkan Penyakit Virus Marburg," kata ketua GHS Patrick Kuma-Aboagye dalam satu kenyataan.

Tiada rawatan atau vaksin wujud untuk Marburg, penyakit membunuh yang hampir sama dengan Ebola. Gejalanya termasuk demam panas serta pendarahan dalaman dan luaran.

Sejumlah 98 orang yang dikenal pasti sebagai kontak kini berada bawah kuarantin, kata kenyataan GHS, sambil menyatakan bahawa tiada kes Marburg lain masih dikesan di Ghana.

WHO berkata Guinea telah mengesahkan satu kes dalam wabak yang diisytiharkan berakhir pada September 2021.

Wabak sebelumnya dan kes sporadik Marburg di Afrika telah dilaporkan di Angola, Republik Demokratik Congo, Kenya, Afrika Selatan dan Uganda, menurut Pertubuhan Kesihatan Sedunia.

Virus Marburg boleh merebak daripada haiwan yang dijangkiti, termasuk kelawar.

“Oleh itu, orang ramai dinasihatkan supaya mengelakkan gua yang didiami koloni kelawar dan memasak semua produk daging dengan sempurna sebelum dimakan,” nasihat pihak berkuasa kesihatan Ghana.

Selain itu, sesiapa yang dikenal pasti pernah berhubung dengan penghidap, termasuk kakitangan perubatan, mesti mengasingkan diri.

Penyakit virus itu menyerang penghidap secara tiba-tiba, dengan demam panas dan sakit kepala yang teruk.

Kadar kematian dalam kes yang disahkan berkisar antara 24 peratus hingga 88 peratus dalam wabak sebelumnya, bergantung kepada kekuatan virus dan pengurusan kes, menurut WHO.- AFP


Pesawat kargo terhempas bawa senjata

(Serpihan dilihat di lokasi nahas pesawat kargo Antonov An-12 milik syarikat Ukraine, berhampiran Kavala, Greece/REUTERS)

ATHENS, 17 Julai- Sebuah pesawat kargo Ukraine yang terhempas, membawa bekalan senjata dari Serbia ke Bangladesh.Gambar dron tempat kejadian menunjukkan serpihan pesawat Antonov An-12 bertaburan di ladang.Pihak berkuasa Greece memaklumkan, seramai lapan anak kapal maut, manakala jurucakap Kementerian Luar Ukraine berkata, semua krew pesawat ialah warga Ukraine.Menteri Pertahanan Serbia, Nebojsa Stefanovic, berkata pesawat itu membawa produk tentera seberat 11.5 tan yang dihasilkan industri pertahanan negara itu, dan pembeli ialah Kementerian Pertahanan Bangladesh.Beliau mengesahkan semua anak kapal maut.Pihak berkuasa Greece tidak dapat memberikan maklumat lanjut mengenai muatan pesawat, namun unit tindak balas bencana khas dan pakar ketenteraan sudah dikerahkan untuk menjalankan siasatan.Sementara itu, Stefanovic memaklumkan muatan itu merangkumi peluru mortar iluminasi dan peluru latihan.

Beliau berkata, pesawat itu berlepas jam 1840 GMT dari Nis, Serbia.Katanya, muatan pesawat dimiliki oleh syarikat Serbia, Valir, yang berdaftar sebagai syarikat perniagaan bagi perdagangan luar membabitkan kelengkapan persenjataan ketenteraan dan produk pertahanan lain.Media ERT melaporkan, isyarat pesawat itu hilang sebaik saja juruterbang memohon kepada pihak berkuasa Greece untuk melakukan pendaratan kecemasan akibat masalah enjin. -REUTERS

Berita berkaitanPesawat kargo terhempas berhampiran bandar Kavala di utara Greece


Macau lanjutkan penutupan kasino, perintah berkurung sehingga Jumaat depan

(Pemandangan luar Venetian Macao, sebahagian daripada bangunan Sands China Ltd di Macau, China/FOTO FAIL REUTERS)

HONG KONG, 17 Julai- Kerajaan Macau akan melanjutkan penutupan kasino dan perniagaan lain sehingga Jumaat minggu depan, ketika pihak berkuasa bergelut untuk menghentikan penyebaran COVID-19 di hab perjudian terbesar di dunia, menurut satu kenyataan di laman webnya.Penutupan di wilayah pentadbiran khas China dijadual berakhir esok namun dilanjutkan dengan premis perniagaan termasuk kasinonya diutup dan melarang penduduk meninggalkan kediaman mereka, kecuali untuk aktiviti penting seperti membeli keperluan harian.Macau telah merekodkan sekitar 1,700 jangkitan koronavirus sejak pertengahan Jun. Lebih 20,000 orang berada dalam kuarantin wajib kerana kerajaan mematuhi dasar sifar-COVID China, yang bertujuan untuk menghapuskan semua wabak, bertentangan dengan trend global yang cuba wujud bersama virus itu.Lebih daripada 90 peratus daripada 600,000 penduduk Macau telah diberi vaksin sepenuhnya terhadap COVID tetapi ini adalah kali pertama bandar itu terpaksa bergelut dengan varian Omicron yang merebak dengan pantas.

Macau  hanya mempunyai satu hospital awam untuk lebih 600,000 penduduknya, dan sistem perubatannya sudah melebihi kapasiti sebelum C)VID-19 melanda bandar itu.

Pihak berkuasa tempatan telah menubuhkan hospital sementara di arena sukan berhampiran kasino ala Las Vegas di bandar itu dan mempunyai kira-kira 600 petugas perubatan dari tanah besar bagi membantu melancarkan tugas rawatan.

Sementara di  Hong Kong, pihak berkuasa mula melonggarkan sekatan pergerakan  yang ketat walaupun kes harian melebihi 3,000 dalam usaha untuk memulakan semula hab kewangan dan ekonominya.-REUTERS

(Orang ramai beratur untuk ujian COVID-19 di Macau,China/FOTO FAIL REUTERS)


Haba panas: Popsikel ais ditambah dalam diet haiwan di Zoo Madrid

(Seekor anjing laut kelabu memakan ikan beku, semasa gelombang panas kedua tahun ini di Akuarium Zoo di Madrid, Sepanyol/REUTERS)

MADRID, 17 Julai– Dengan suhu yang melambung melebihi 40 darjah Celsius (104°F) di tengah-tengah gelombang haba yang membakar di Sepanyol, Bing Xing panda gergasi yang digelar selebriti terkemuka Zoo Madrid, menikmati popsikel tembikai disediakan oleh penjaga untuk menyejukkan badannya dan haiwan-haiwan lain.Sebagai tambahan kepada diet hariannya sebanyak 50 kg buluh segar, Bing Xing, yang namanya bermaksud "binatang ais", kelihatan tidak sabar-sabar mengunyah buah sejuk yang dibekukan.Sementara itu, haiwan pemangsa seperti singa atau anjing laut ditawarkan popsikel yang diperbuat daripada daging lembu atau ikan, bergantung pada diet mereka. Penjaga zoo juga menyembur haiwan dengan air.Kemuncak suhu disebabkan gelombang panas menyebabkan beberapa bahagian di i Sepanyol terus berjaga-jaga terhadap haba melampau dan beberapa kebakaran hutan  turut tercetus. -REUTERS

(Seekor beruang panda makan ais krim tembikai pada batang buluh semasa gelombang panas kedua tahun ini di Akuarium Zoo di Madrid, Sepanyol/REUTERS)